Odiyifoɔbaa Debora, Sɔree sɛ Ɔbaatan wɔ Israel | Suasua Wɔn Gyidi\nƆwɛn-Aban | August 2015\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Dutch Efik English Estonian Ewe Fijian Finnish French Ga Garifuna Georgian German Greek Greenlandic Guarani Haitian Creole Hebrew Hiligaynon Hmong (White) Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Lingala Lithuanian Luganda Lunda Luo Luvale Macedonian Malagasy Mambwe-Lungu Maya Myanmar Ndebele Ndonga Ngabere Norwegian Nyaneka Nzema Oromo Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Venda Vietnamese Xhosa Yoruba Zapotec (Isthmus) Zulu\nSUASUA WƆN GYIDI | DEBORA\n“Mesɔree sɛ Ɔbaatan wɔ Israel”\nDEBORA too n’ani hwɛɛ asraafo a na wɔahyiam wɔ Bepɔ Tabor so no. Sɛ ɔhwɛ sɛnea wɔahyiam no a, na ɛyɛ no fɛ kɛkɛ. Saa anɔpa no, ɔdwendwenee sɛnea asraafo no ne wɔn sahene Barak daa akokoduru ne gyidi adi no ho. Ɛwom sɛ na wɔyɛ asraafo 10,000 deɛ, nanso na wɔrebɛhyia wɔn gyidi ne wɔn akokoduru ho sɔhwɛ kɛse saa da no. Ná wɔne atamfo a wɔn ho yɛ hu de rekɔsi ani. Afei nso sɛ wohwɛ atamfo no dodow a, sɛ na Israelfo no yɛ nkyene a na wɔayera mu, na na wɔnni akode titiriw biara nso. Nanso ɔbaa yi nkuranhyɛ nti, na asraafo no nyinaa abɛhyiam wɔ bepɔ no so.\nWo deɛ, fa w’adwene bu sɛ Debora gyina baabi na mframa rebɔ fa n’atade mu hoohoo. Ɔne Barak gyina bepɔ bi so rehwɛ asase tɛtrɛɛ a ɛda hɔ no. Bepɔ Tabor yɛ bepɔ kɛse a atifi paa no yɛ tratra. Bepɔ no tenten bɛyɛ mita 400, na sɛ wogyina atifi hɔ a, wohu Esdraelon Asasetaw a ɛda anafo fam atɔe no. Kison Asubɔnten no nwonnwan fa sare asasetam no so, na ɛtene kɔgu Po Kɛse no mu wɔ Bepɔ Karmel ho. Saa anɔpa no, ɛbɛyɛ sɛ na nsuo nni subɔnka no mu, nanso na biribi foforo rehyerɛn wɔ hɔ. Ná Sisera asraafo no rebɔ pini wɔn, na na wɔn nkrante ne wɔn mpeaw rete yerɛwyerɛw wɔ hɔ, wohwɛ a na ɛyɛ hu yie. Ná Sisera asraafo no aben wɔ akodi mu yie, na na wɔwɔ nteaseɛnam 900 a ne ntwahonan no yɛ nnade. Ná sekan a ano yɛ nam hyehyɛ ntwahonan no mu. Sisera yɛɛ n’adwene sɛ ɔbɛtwa Israelfo a wɔnni akode titiriw biara no sɛ atokoɔ!\nNá Debora nim sɛ Barak ne ne mmarima no retwɛn sɛ ɔbɛka biribi akyerɛ wɔn. Ɔno nkutoo ne ɔbaa a na ɔwɔ hɔ? Ná Debora bɛte nka sɛn wɔ adwuma kɛse a ɛda n’anim no ho? Wohwɛ a ɔbisaa sɛ, ‘Ɛha deɛ mebɛyɛɛ dɛn?’ Ɛda adi sɛ amma ne tirim saa da! Efisɛ na Yehowa, ne Nyankopɔn no aka akyerɛ no sɛ wɔne atamfo no mfa nkɔsi ani; na na wayi akyerɛ no nso sɛ ɔnam ɔbaa bi so na ɔko no bɛba awiei. (Atemmufoɔ 4:9) Gyidi ho ade bɛn na yɛbɛtumi asua afi Debora ne saa asraafo akokodurufo yi hɔ?\n“KƆ BEPƆ TABOR SO”\nBere a ɛdi kan a Bible kaa Debora ho asɛm no, ɛkaa sɛ ɔyɛ “odiyifoɔbaa.” Wɔfrɛɛ Debora sɛ “odiyifoɔbaa,” nanso ɛnyɛ ɔno nko ara ne ɔbaa a Bible de saa abodin no frɛ no. * Ná Debora wɔ asɛyɛde foforo nso. Sɛ nsɛmnsɛm bi sɔre wɔ ɔman no mu a, na ɔbu wɔn atɛn; ná ɔde Yehowa akwankyerɛ ma wɔn.—Atemmufoɔ 4:4, 5.\nNá Debora te Efraim bepɔ so baabi a ɛda Betel ne Rama ntam. Ná ɔtaa tena abedua bi ase, na ɛhɔ na na ɔbu ɔman no atɛn wɔ Yehowa akwankyerɛ ase. Debora adwuma no, na ɛnna fam nanso wamma ɛno ammɔ ne hu. Na wɔhia ne mmoa paa. Akyiri yi, ɔboa ma wɔhyehyɛɛ dwom a Onyankopɔn ma wɔkyerɛwee no. Ná emu nsɛm no bi fa asoɔden a ne nkurɔfo yɛe no ho. Ɛka sɛ: “Wɔyii anyame foforɔ. Afei dɔm bɛto hyɛɛ wɔn so wɔ kuro apono ano.” (Atemmufoɔ 5:8) Esiane sɛ Israelfo no gyaa Yehowa hɔ kɔsom anyame foforo nti, Yehowa nso gyaa wɔn maa wɔn atamfo. Kanaanfo hene Yabin ne ne sahene Sisera dii wɔn so.\nSɛ Israelfo no te Sisera din a, na wɔrepɛ bɔn bi awura mu! Ná atirimɔdensɛm ahyɛ Kanaanfo amanne ne wɔn som mu ma; na wɔde mmofra bɔ afɔre na na wɔbɔ adwamman wɔ wɔn asɔrefie hɔ. Kanaanfo sahene ne n’asraafo a na wɔredi asase no so no maa Israelfo no tee nka sɛn? Debora dwom no ma yɛhu sɛ na ɛyɛ den sɛ obi bɛtu kwan akɔ baabi, na nkuraase mpo deɛ na obiara afiri hɔ. (Atemmufoɔ 5:6, 7) Wo deɛ hwɛ sɛ nkurɔfo adwane akɔhyɛ wuram ne mmepɔ mu. Ehu a akyekyere wɔn nti na wɔntumi nyɛ kua, na na wɔmpɛ sɛ wɔbɛtena nkuraa a afasu nni ho mu. Na wɔsuro mpo sɛ wɔbɛfa akwantempɔn so atu kwan, efisɛ anhwɛ a na asraafo no ato ahyɛ wɔn so afa wɔn mma, anaa wɔato mmaa a wɔka wɔn ho no mmonnaa. *\nEhu kɔɔ so kyekyeree Israelfo no bɛyɛ mfe 20 kɔsii sɛ Yehowa huu sɛ afei deɛ ne nkurɔfo asobrakyefo no pɛ sɛ wɔsesa wɔn suban, anaa sɛnea Debora ne Barak kaa wɔ wɔn dwom no mu no: “Kɔsii sɛ me Debora, mesɔreeɛ, kɔsii sɛ mesɔree sɛ ɔbaatan wɔ Israel.” Sɛ na Lapidot yere Debora wɔ mma deɛ a, yɛnnim. Nanso nea yɛnim ne sɛ saa asɛm no yɛ kasakoa. Ɛkyerɛ sɛ, Yehowa maa Debora bɔɔ ɔman no ho ban sɛnea ɔbaatan bɔ ne mma ho ban no. Ɔka kyerɛɛ no sɛ ɔmma Ɔtemmufo Barak, ɔbarima a ne gyidi yɛ den no nsɔre nkɔto nhyɛ Sisera so.—Atemmufoɔ 4:3, 6, 7; 5:7.\nDebora hyɛɛ Barak nkuran sɛ ɔnnyina pintinn na ɔnnye Onyankopɔn nkurɔfo\nYehowa nam Debora so ka kyerɛɛ Barak sɛ: “Kɔ Bepɔ Tabor so.” Ná Barak bɛboaboa mmarima 10,000 ano afi Israel mmusuakuo mmienu mu. Debora kaa nea Onyankopɔn kae no kyerɛɛ Barak sɛ, wɔbɛdi ɔsahene Sisera ne ne nteaseɛnam 900 no so nkonim! Asɛm no yɛɛ Barak nwonwa, efisɛ na Israelfo no nni asraafodɔm ne akode titiriw biara. Ne nyinaa mu no Barak kɔɔ ɔko no, nanso ɔkaa sɛ gye sɛ Debora ka ne ho kɔ Bepɔ Tabor so.—Atemmufoɔ 4:6-8; 5:6-8.\nEbinom ka sɛ na Barak nni gyidi nti na ɔkaa saa, nanso ɛnte saa koraa. Efisɛ, wammisa Onyankopɔn sɛ ɔmma no akode pii nka ho. Mmom no, Barak gyidi nti, ɔhuu sɛ ɛho hia sɛ ɔnya Yehowa nanmusifo a ɔbɛtumi ahyɛ ɔne ne mmarima no nyinaa den. (Hebrifoɔ 11:32, 33) Yehowa tiee Barak, na Debora ne no kɔe. Nanso Yehowa maa no hyɛɛ nkɔm sɛ anuonyam a ɛbɛfi ɔko no mu aba no renyɛ ɔbarima dea. (Atemmufoɔ 4:9) Ná Onyankopɔn abɔ ne tirim sɛ ɔbaa na ɔbɛma wakum Sisera, ɔtirimɔdenfoɔ no!\nƐnnɛ, yɛte wiase bi a wɔmfa mmaa nyɛ hwee mu; wɔdi wɔn ani, wɔsisi wɔn, na wɔyɛ wɔn ayayade nso. Wɔmmu wɔn, enti ama obu a Onyankopɔn pɛ sɛ wɔnya no abɔ wɔn. Nanso, sɛnea Onyankopɔn bu mmarima no saa ara na ɔbu mmaa; wɔn nyinaa bɛtumi anya n’anim dom. (Romafoɔ 2:11; Galatifoɔ 3:28) Sɛnea Onyankopɔn de Debora dii dwuma no ma yɛhu sɛ ɔdom mmaa, na wɔbɛtumi anya n’anim dom. Enti ɛnsɛ sɛ yɛnya adwene a wiase no wɔ wɔ mmaa ho no bi da.\n“ASASE WOSOEƐ, ƆSORO ASUSƆ TUEEƐ”\nBarak kɔboaboaa n’asraafo ano. Ɔfaa mmarima 10,000 a wɔwɔ akokoduru a na wɔbɛtumi ne Sisera asraafodɔm no de asi ani. Barak dii ne mmarima no anim kɔduu Bepɔ Tabor so, na n’ani gyee sɛ wanya ho kwan a ɔde bɛhyɛ wɔn nkuran. Yɛkenkan sɛ: “Debora nso kaa ne ho kɔeɛ.” (Atemmufoɔ 4:10) Ná Debora wɔ Yehowa Nyankopɔn mu gyidi paa, na bere a asraafo no huu sɛ ɔbaa kokodurufo yi de ne nkwa ato asiane mu abɛka wɔn ho wɔ Bepɔ Tabor so no, ɛhyɛɛ wɔn nkuran paa!\nBere a Sisera huu sɛ Israelfo no asoa asraafo sɛ wɔrebɛto ahyɛ wɔn so no, ɔkekaa ne ho ntɛm. Ɛbɛyɛ sɛ na Ɔhene Yabin wɔ tumi paa, enti Kanaan ahemfo dodow bi de wɔn ntoma kɔbɔɔ ne deɛ ano. Afei Sisera asraafodɔm no tenaa wɔn nteaseɛnam mu de wɔn ani kyerɛɛ baabi a Israelfo abɔ nsra no, na mmirika kirikirikiri a na wɔretu no wosoo asase no. Ná Kanaanfo no gyidi paa sɛ wɔbɛfa Israel asraafo a wɔnni akode titiriw biara no fo sɛ nwa.—Atemmufoɔ 4:12, 13; 5:19.\nDɛn na na Barak ne Debora bɛyɛ bere a wɔhuu sɛ atamfo no rebɔ pini wɔn no? Sɛ wɔkɔɔ so gyinaa Bepɔ Tabor so a, anka ɛbɛyɛ den ama Kanaan asraafo no, ɛfiri sɛ na wɔn nteaseɛnam no ntumi mforo bepɔ no. Nanso, nea na Yehowa aka nko ara na na Barak bɛyɛ, enti ɔtwɛnee sɛ ɔbɛte Debora anom asɛm. Afei, Debora kasae. Ɔkaa sɛ: “Sɔre! Ɛnnɛ na Yehowa de Sisera bɛhyɛ wo nsa. Wonnim sɛ Yehowa adi w’anim dada?” Ɛtoa so ka sɛ: “Barak de mmarima mpem du dii n’akyi siane firii Bepɔ Tabor so.”—Atemmufoɔ 4:14. *\nIsraelfo mmarima no siane firii bepɔ no so baa asase tamaa a ɛda hɔ no so, na wɔbɔ pinii Sisera asraafo a wɔn ho yɛ hu na wɔaben akodi mu no. Yehowa dii wɔn anim sɛnea ɔhyɛɛ Debora bɔ no anaa? Nea ɛsii bere tiaa bi akyi no maa wɔnyaa asɛm yi ho mmuaeɛ. Bible ka sɛ: “Asase wosoeɛ, ɔsoro asusɔ tueeɛ.” Sisera asraafo a na wɔgye wɔn ho di paa no adwene tu frae. Nsuo no tɔe! Na ɛtɔe! Bere tiaa bi mu no, ɛyiri faa asase no so nyinaa. Afei deɛ, na wɔn nteaseɛnam akɛse no abɛyɛ wɔn so adesoa. Ɛfam a na ayɛ mmerɛ nti, wɔtu a na wɔremem; wɔn na wɔaka yi!—Atemmufoɔ 4:14, 15; 5:4.\nNsuo kɛse a ɛtɔe no anhaw Barak ne ne mmarima no koraa. Ná wɔnim Onii a ɔtaa akyi. Wɔbɔɔ kirididi kɔto hyɛɛ Kanaan asraafo no so. Onyankopɔn de Israelfo no dii dwuma sɛ n’abrafo, na wɔtɔree Sisera asraafo no nyinaa ase. Kison Asubɔnten no nso yirii, na ɛsoaa wɔn afunu no nyinaa kɔguu Po Kɛse no mu.—Atemmufoɔ 4:16; 5:21.\nYehowa ko maa ne nkurɔfo sɛnea Debora kae no, na wɔdii Sisera asraafodɔm no so nkonim\nƐnnɛ, Yehowa mma n’asomfo kwan sɛ wɔnni ako. Nanso, ɔka kyerɛ ne nkurɔfo sɛ wɔnko wɔ honhom fam. (Mateo 26:52; 2 Korintofoɔ 10:4) Ɛnnɛ, sɛ yɛtie Onyankopɔn a, na ɛkyerɛ sɛ yɛde yɛn ho ahyɛ saa ɔko no mu. Yɛhia akokoduru, efisɛ ɛnnɛ wɔn a wɔwɔ Onyankopɔn afã bɛtumi ahyia ɔsɔretia. Nanso Yehowa di boa ne nkurɔfo efisɛ ɔnsesae. Ɔda so ara di boa wɔn a wɔyɛ wɔn ade te sɛ Debora, Barak ne tete Israel asraafo akokodurufo a wɔnyaa ne mu gyidi no.\n“WƆBƐHYIRA NO MMAA MU”\nKanaanfo a wɔyɛ atamfo no mu baako a ne ho yɛ hu paa no nyaa ne ho teteeɛ! Sisera, nea ɔdii Onyankopɔn nkurɔfo ani paa no dwane firii akono. Ɔgyaa ne nkurɔfo no wɔ atɛkyɛ no mu ma wɔwuwuiɛ, na ɔyi faa Israel asraafo no ho dwane kɔɔ baabi pa. Ɔde n’ani kyerɛɛ kuro a ɛbɛn hɔ a wɔtaa n’akyi no. Ɔde mmirikatɛntɛ faa kwayow no so. Ná ɔsuro sɛ anhwɛ a Israel asraafo no bɛhu no, enti ɔkɔɔ Kenini bi a wɔfrɛ no Heber ntomadan mu. Ná Heber ate ne ho afi ne nkurɔfo a wɔwɔ anafo fam no ho de ne ho akɔbɔ Ɔhene Yabin ma ɔne no ayɛ apam.—Atemmufoɔ 4:11, 17.\nSisera kɔduu Heber fie no, na wabrɛ paa. Ɔduruiɛ no, na Heber nni fie, nanso na ne yere Yael wɔ hɔ. Ɛda adi sɛ Sisera nyaa adwene sɛ Yael bɛdi no ni esiane apam a ne kunu ne Ɔhene Yabin ayɛ no nti. Ebia Sisera anka bi anhyɛ mu da sɛ ɔbaa no bɛtumi ayɛ biribi anaa ɔbɛsusu biribi a ne kunu nna nsoo ho dae mpo da. Nokwasɛm ni, na Sisera nnim Yael! Ɛnyɛ dɛn ara a na ɔbaa no ahu sɛnea Kanaanfo nhyɛso no ama ɔman no rehu amane; ebia ɔbaa no san huu sɛ ɛsɛ sɛ ɔsi gyinae bi. Ɛne sɛ, ɔde ne ho bɛkɔ akɔbɔ ɔbarima ɔtirimɔdenfoɔ yi, anaa ɔde ne ho bɛbata Yehowa ho na wama mako akɔ Sisera a ɔyɛ Onyankopɔn nkurɔfo tamfo no ani. Nanso, dɛn na na ɔbɛtumi ayɛ? Ɛbɛyɛ dɛn na ɔbaa besia atumi adi ɔsahene a waben akodi mu yi so?\nƐhɔ ara na Yael nyaa adwene bi. Ɔmaa Sisera baabi sɛ ɔnnwudwo ne ho. Sisera ka kyerɛɛ ɔbaa no sɛ, sɛ ɛba sɛ obi bɛbisa n’ase a, mma ɔnka. Ɔkyeaa ne ho too hɔ, na ɔbaa no de kuntu kataa ne so, afei bere a ɔkaa sɛ ɔmma no nsuo kakra nnom no, ɔmaa no nufosuo. Ankyɛ koraa na Sisera daa hatee. Afei Yael faa ntomadan mpɛɛwa ne abɔsobaa kurae; ɛyɛ nneɛma a mmaa a wɔte ntomadan mu taa de di dwuma, na wɔnim sɛnea wɔde di dwuma yie. Enti ɔyɛɛ nwaa kɔgyinaa Sisera atifi, afei na nea aka ara ne sɛ ɔbɛyɛ n’ade sɛ Yehowa brafo; na ɛyɛ hu paa sɛ ɔbɛyɛ saa. Sɛ n’adwenem yɛɛ no nãã anaasɛ ɔtwentwɛnee ne nan ase kakraa bi mpo a, anka asɛm bɛtumi ato no. Yɛmmisa sɛ, ɔdwenee Onyankopɔn nkurɔfo ne sɛnea na ɔbarima yi adi wɔn ani mfe pii no ho anaa? Anaasɛ ɔdwenee hokwan a na wanya sɛ ɔbɛgyina Yehowa afa no ho? Bible no nka ho asɛm. Nanso nea yɛnim ara ne sɛ, ɔbaa no yɛɛ nea na ɔpɛ sɛ ɔyɛ no; ɔkum Sisera!—Atemmufoɔ 4:18-21; 5:24-27.\nAkyiri yi Barak bɛbisaa Sisera ase. Bere a Yael ka kyerɛɛ Barak sɛ Sisera na wawu da hɔ a pɛɛwa tua n’asontɔrem no, ɔhuu sɛ Debora nkɔmhyɛ no aba mu. Ɔbaa na akum Sisera, ɔdɔmmarima kokodurufo no! Ɛnnɛ, wɔn a wɔgye asɛm yi ho akyinnye no mmɔ Yael din pa, nanso Barak ne Debora deɛ, na wɔnim sɛ ɔyɛ onipa pa. Dwom a wɔhyehyɛe no mu no, Onyankopɔn honhom kaa wɔn ma wɔyii Yael ayɛ sɛ, “wɔbɛhyira no mmaa mu” wɔ n’akokoduru ho. (Atemmufoɔ 4:22; 5:24) Hyɛ su a Debora daa no adi no nsow. Anyɛ no yaw sɛ wɔyii Yael ayɛ; mmom no, nea na ɛhia no ara ne sɛ wama Yehowa asɛm aba mu.\nSeesei a Sisera nni hɔ no, na Ɔhene Yabin aprɛ abubu anaa ne tumi asã. Afei deɛ, na Kanaanfo nhyɛso no aba awiei. Israelfo nyaa asomdwoe mfe 40. (Atemmufoɔ 4:24; 5:31) Hwɛ sɛnea Yehowa Nyankopɔn hyiraa Debora, Barak, ne Yael sɛ wɔnyaa ne mu gyidi! Sɛ yɛsuasua Debora gyidi na yɛde akokoduru gyina Yehowa afã, na yɛhyɛ afoforo nkuran ma wɔn nso yɛ saa a, Yehowa bɛhyira yɛn ma yɛadi nkonim; ɔbɛma yɛanya asomdwoe daa.\n^ nky. 7 Adiyifo mmaa afoforo a wɔka wɔn ho asɛm nso ne Miriam, Hulda, ne Yesaia yere.—Exodus 15:20; 2 Ahemfo 22:14; Yesaia 8:3.\n^ nky. 9 Debora dwom no ma yɛhu sɛ sɛ Sisera kɔko na ɔreba a, na ɔde asade ba, na mpɛn pii no na mmabaa ka asade no ho; ɛtɔ da a asraafo no mu biara tumi nya boro ɔbaa baako. (Atemmufoɔ 5:30) Nea asɛmfua “ababaa” a wɔde dii dwuma no kyerɛ ankasa ne “awotwaa.” Saa asɛm no ma yɛhu sɛ ɔbaa ne ɔbarima nna titiriw nti na na mmaa no som bo ma wɔn. Ɛbɛtumi aba sɛ na mmonnaato abu so.\n^ nky. 17 Wɔka ɔko yi ho asɛm mprenu wɔ Bible mu. Ɛpue wɔ abakɔsɛm a ɛwɔ Atemmufoɔ ti 4 ne dwom a Debora ne Barak hyehyɛe a ɛwɔ ti 5 no mu. Nsɛm no mmienu nyinaa ho hia ɛfiri sɛ nea ampue wɔ ti 4 no mu no, ɛpue wɔ ti 5 no mu.\n“Ɔyɛ Wɔn a Wɔn Ani Abere Rehwehwɛ No no Katuafo”\nGyidi bɛn na ɛsɔ Yehowa ani? Akatua bɛn na ɔde bɛma wɔn a wɔde gyidi som no?\nƐyɛ Ampa sɛ Onyankopɔn Dwen Mmea Ho?\nƐyɛ wo sɛ Bible bu mmea animtiaa anaa? Sua sɛnea Onyankopɔn bu mmea.\nASƐM A ƐDA SO Sɛ Obi Wu a Ɛhe na Ɔkɔ?\nASƐM A ƐDA SO Anidaso Bi wɔ Hɔ Ma Awufo?\nASƐM A ƐDA SO Anidaso wɔ Hɔ Ma Awufo—Wobɛyɛ Dɛn Ahu sɛ Ɛyɛ Nokware?\nASETENAM NSƐM Yehowa Nhyira Abu Me So\nSUASUA WƆN GYIDI “Mesɔree sɛ Ɔbaatan wɔ Israel”\nText Baabi a wubetumi atwe nneɛma akenkan ƆWƐN-ABAN August 2015 | Owusɔreɛ—Ɛbɛba Ampa?\nAudio Baabi a wubetumi atwe nneɛma abɔ atie ƆWƐN-ABAN August 2015 | Owusɔreɛ—Ɛbɛba Ampa?\nAugust 2015 | Owusɔreɛ—Ɛbɛba Ampa?\nƆWƐN-ABAN August 2015 | Owusɔreɛ—Ɛbɛba Ampa?


Asetenam Nsɛm: Me Papa Fii Mu—Minyaa Papa Foforo | Adesua\nWotuu Wɔn Ho Mae Koraa—Wɔ Micronesia\n‘Yehowa Nim Wɔn a Wɔyɛ Ne Dea’\nASETENAM NSƐM Me Papa Fii Mu—Minyaa Papa Foforo\nKENKAN WƆ Afrikaans Albanian American Sign Language Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Colombian Sign Language Croatian Czech Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Ndebele Ndonga Nepali Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tshwa Tsonga Tswana Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nƆwɛn-Aban—Nea Adesua Nsɛm Wom | July 2014\nMe Papa Fii Mu—Minyaa Papa Foforo\nGerrit Lösch anom asɛm\nWƆWOO me papa wɔ Graz, Austria, afe 1899, enti bere a Wiase Ko I fii ase no na ɔyɛ aberantewa. Bere a Wiase Ko II pae gui afe 1939 no, wɔde no kaa German asraafo ho kɔɔ ɔko no bi. Wokum no wɔ ɔko bi mu wɔ Russia 1943. Saa na ɛyɛe a me papa fii mu. Saa bere no na madi mfe mmienu pɛ, enti manhu me papa. Ade a na ɛyɛ me yaw paa ne sɛ mehu sɛ me mfɛfo sukuufo wɔ papa na minni bi. Meyɛ aberantewaa no misuaa yɛn soro Agya no ho ade, na mihui sɛ ɔyɛ Agya a ɔwɔ hɔ daa. Eyi kyekyee me werɛ.—Hab. 1:12.\nMEDE ME HO KƆBƆƆ SCOUTFO\nBere a ɔyɛ abarimaa\nMidii mfe nson no, mede me ho kɔbɔɔ Scoutfo (Boy Scouts). Ɔsraani panyin bi a ɔde Robert Stephenson Smyth Baden-Powell na ɔtew saa kuw yi afe 1908 wɔ Great Britain. Ekuw yi wɔ nkorabata wɔ wiase afanan nyinaa. Afe 1916 mu no, ɔtew kuw foforo maa mmarimaa nkumaa. Ekuw no din de Wolf Cubs (anaa Cub Scouts).\nNá yɛtaa tu kwan Memeneda ne Kwasida kɔbɔ sese wɔ wuram. Nea na ɛyɛ me anika paa ne sɛ yɛakodu hɔ na yɛasi ntamadan a yɛbɛda mu, na yɛahyɛ yɛn kuw no ntade. Bere a kyene gyina mu no, na yɛrebɔ nsra. Ade baako a na m’ani gye ho paa ne sɛ me ne me mfɛfo Scoutfo asɔ gya anwummere na yɛreto dwom twa ho hyia na yɛredi agorɔ wɔ wuram hɔ. Yehuu wuram nneɛma bebree, na ɛmaa mihui sɛ Ɔbɔadeɛ no nsaano adwuma yɛ fɛ.\nWɔka kyerɛ Scoutfo sɛ wɔnhwɛ sɛ wɔbɛyɛ adepa bi da biara da. Yehyia yɛn yɔnko Scoutni a, na yɛn nkyia ne sɛ “Yɛayɛ Krado.” Na mepɛ saa nkyia no paa. Mmerantewa bɛboro ɔha na na yɛwɔ kuw no mu. Na emu fã yɛ Katolekfo, ɛnna ɛfa yɛ Protestantfo; baako pɛ na na ɔyɛ Buddhani.\nEfi 1920 reba no, ɛwɔ hɔ wɔ hɔ ara Scoutfo a wofi aman ahorow so hyiam di dwuma ahorow. Mekɔɔ nhyiam ahorow yi bi. Emu baako ne nea yɛyɛe wɔ Bad Ischl, Austria, wɔ August 1951. Foforo nso a mekɔe ne nea yɛyɛe wɔ Sutton Park, Birmingham, England, wɔ August 1957. Scoutfo bɛyɛ 33,000 fi aman 85 so baa Birmingham nhyiam no bi, na bɛhwɛadefo bɛyɛ 750,000 nso baa hɔ. England hemaa Elizabeth mpo baa hɔ bi. Na Scoutfo a wɔwɔ wiase nyinaa abɛyɛ sɛ me nuanom. Nanso na minnim sɛ sɛɛ merebenya anuanom a wɔsen saa koraa, nnipa a wɔdɔ Onyankopɔn.\nMIHYIAA YEHOWA DANSEFO BI\nRudi Tschiggerl ne obi a odii kan dii m’adanse; na me ne no yɛ adwuma wɔ hotɛl\nNá misua adwuma wɔ hotɛl bi adidibea. Wɔfrɛ hotɛl no Grand Hotel Wiesler; ɛwɔ Graz, Austria. Bere a merebewie adesua no 1958 no, me yɔnko dwumayɛni bi a ɔde Rudolf Tschiggerl dii m’adanse. Na mentee nokware no ho hwee da. Odii kan ne me susuw Baasakoro nkyerɛkyerɛ no ho, na ɔkae sɛ enni Bible mu. Me nso meka kyerɛɛ no sɛ ɛwɔ Bible mu, enti nea ɔreka no nyɛ nokware. Na mepɛ me yɔnko no asɛm enti meyɛe sɛ mɛboa no ma wasan akɔ Katolek Asɔre.\nNa yɛtaa frɛ Rudolf sɛ Rudi. Ɔyɛe sɛ ɔbɛma me Bible. Meka kyerɛɛ no sɛ Katolek Bible na mepɛ. Enti ɔmaa me bi na mifii ase kanee. Merekan no, mihui sɛ Rudi de kratawa bi a Watchtower Society no atintim ahyɛ mu. M’ani annye ho efisɛ na ɛyɛ me sɛ wobekyinkyim nsɛm ma ayɛ sɛ nokwasɛm. Nanso na mayɛ krado sɛ me ne no besusuw Bible ho. Rudi hui sɛ m’ani nnye wɔn nhoma ho, enti wamma me nhoma biara bio. Nanso ɛwom ara a na yɛabɔ Bible mu nkɔmmɔ kakra, na ɛtɔ da mpo a yetumi bɔ nkɔmmɔ kosi anadwo. Yɛyɛɛ saa bɛyɛ abosome mmiɛnsa.\nBere a miwiee m’adesua wɔ hotɛl hɔ wɔ me kurom Graz no, me maame san de me kɔɔ sukuu foforo kosuaa hotɛl ho nneɛma foforo. Na sukuu no wɔ Bad Hofgastein. Ɛyɛ kurow bi a ɛda Alps mmepɔw bi ntam. Na sukuu no ne Grand Hotel a ɛwɔ Bad Hofgastein no di nsawɔso, enti ɛtɔ da a na mekɔyɛ adwuma wɔ hɔ na mahu adwuma no ani so yiye.\nMMEA ASƐMPATRƐWFO BAANU BƐSRAA ME\nIlse Unterdörfer ne Elfriede Löhr ne me fii ase suaa Bible 1958\nRudi de m’address kɔɔ Vienna Betel, na wɔka kyerɛɛ anuanom mmea asɛmpatrɛwfo baanu sɛ wɔmmɛhwehwɛ me. Baako din de Ilse Unterdörfer ɛnna baako nso de Elfriede Löhr. * Da bi nea ɔwɔ hotɛl no ahɔhogyebea frɛɛ me sɛ mmea baanu bi te kar mu rehwehwɛ me. Na ɛyɛ me nwonwa efisɛ na menhwɛ kwan sɛ obi bɛba abɛhwehwɛ me. Nanso mekɔɔ abɔnten kohuu wɔn. Akyiri yi metee sɛ bere a Nasi nniso baraa Yehowa Adansefo adwuma wɔ Germany no, mmea yi faa sum ase de nhoma kɔmaa anuanom wɔ mmeae ahorow. Ansa na Wiase Ko II refi ase no, Germany sum ase polisifo (Gestapo) kyeree mmea yi de wɔn kɔɔ Lichtenburg afiase. Nanso bere a ɔko no gyina mu no, woyii wɔn kɔɔ Ravensbrück afiase wɔ Berlin mpɔtam hɔ baabi.\nNá anuanom mmea yi ne me maame bɔ tipɛn, enti na mibu wɔn. Na mempɛ sɛ me ne wɔn bɛbɔ nkɔmmɔ biara na akyiri yi maka akyerɛ wɔn sɛ m’ani nnye ho. Katolekfo kyerɛkyerɛ sɛ ɔsomafo Petro ne pope a odi kan na popefo a aka nyinaa nyaa wɔn tumi fii ne hɔ. Enti meka kyerɛɛ wɔn sɛ nea mihia ara ne sɛ wɔbɛbrɛ me kyerɛwsɛm ahorow bi a ɛfa Katolek nkyerɛkyerɛ yi ho. Mekae sɛ mede bɛkɔ yɛn sɔfo hɔ ne no akosusuw ho. Na ɛyɛ me sɛ eyi bɛma mahu nokwasɛm a ɛwom.\nMISUAA AGYA KRONKRON A ƆWƆ SORO NO HO NOKWASƐM\nKatolek Asɔre no ka sɛ Yesu asɛm a ɛwɔ Mateo 16:18, 19 no kyerɛ sɛ Petro ne pope a odi kan na popefo no nyinaa nyaa wɔn tumi fii Petro hɔ. Bio, Asɔre no kyerɛkyerɛ sɛ pope yɛ Agya Kronkron na onni mfomso wɔ ne nkyerɛkyerɛ mu. Katolekfo pii gye saa asɛm yi di sɛ ɛno ne Asɔre no nkyerɛkyerɛ nyinaa fapem. Saa bere no na me nso migye di, enti na ɛyɛ me sɛ, sɛ pope ka sɛ Baasakoro no yɛ nokware a, ɛnde ɔkwan biara so ɛyɛ nokware. Sɛ nso sɛ pope tumi di mfomso a, ɛnde ebia Baasakoro nkyerɛkyerɛ no nso yɛ atoro.\nBere a mekɔɔ ɔsɔfo no hɔ no, wantumi anyi me nsɛmmisa ano. Mmom ɔmaa me nhoma bi a ɛka Petro ne popefo ho asɛm. Mede kɔɔ fie kɔkenkanee na mesan kɔɔ ɔsɔfo no hɔ kobisaa no nsɛm pii. Wantumi ammua me nsɛmmisa no, na ewiee ase no, ɔka kyerɛɛ me sɛ: “Merentumi nsesa w’adwene na wo nso worentumi nsesa m’adwene. . . . Ensi wo yiye!” Afei na ɔmpɛ sɛ ɔne me susuw biribiara ho bio.\nEyi akyi no na mayɛ krado sɛ me ne Ilse ne Elfriede besua Bible. Wɔkyerɛkyerɛɛ me Yehowa Nyankopɔn, Agya Kronkron nokwafo a ɔwɔ soro no ho ade pii. (Yoh. 17:11) Saa bere no na asafo biara nni mpɔtam hɔ, enti na anuanom mmea baanu no yɛ asafo nhyiam wɔ abusua bi a wɔresua Bible fie. Nnipa kakra bi na na wɔba. Na onuabarima a wɔabɔ asu biara nni hɔ a obedi anim, enti na mmea baanu yi ara na wɔbobɔ nsɛm a wobesusuw ho no so. Ɛtɔ da a na wɔakohyiam baabi ma onua bi fi kurow foforo so abɛma baguam ɔkasa wɔ hɔ.\nMIFII ASƐNKA ASE\nIlse ne Elfriede ne me fii ase suaa Bible October 1958, na abosome mmiɛnsa akyi no mebɔɔ asu January 1959. Ansa na merebɔ asu no, mekae sɛ mepɛ sɛ me ne wɔn kɔyɛ afie afie asɛnka adwuma no na mehwɛ sɛnea wɔyɛ no. (Aso. 20:20) Bere a me ne wɔn kɔɔ baako no, meka kyerɛɛ wɔn sɛ wɔmma me asasesin. Wɔde akuraa bi hyɛɛ me nsa, na na me nko ara na mekɔyɛ afie afie asɛnka adwuma ne sankɔhwɛ wɔ hɔ. Akyiri yi ɔmansin sohwɛfo bɛsraa yɛn, na ɔno ne onuabarima a odi kan a me ne no kɔɔ asɛnka.\nBere a miwiee hotɛl sukuu 1960 no, mesan kɔɔ me kurom sɛ merekɔboa m’abusuafo ma wɔasua nokware no. Nanso besi saa bere yi nyinaa wɔn mu baako mpo mmaa nokware no mu. Mmom ebinom ani gye asɛm no ho kakra.\nBERE NYINAA SOM ADWUMA\nBere a midii bɛyɛ mfe 20\nAfe 1961 no, Betel kyerɛw nkrataa kɔmaa asafo ahorow de hyɛɛ anuanom nkuran sɛ wɔmfa wɔn ho nhyɛ akwampae adwuma no mu. Na meyɛ sigyani a mete apɔw, enti na merentumi mfa biribiara nyi me ho ano. Na misusuw sɛ mihia kar ansa na matumi ayɛ akwampae adwuma no. Na m’adwene ne sɛ mɛyɛ adwuma abosome kakra na manya sika atɔ kar. Saa bere no na Kurt Kuhn ne yɛn mansin sohwɛfo, enti mibisaa n’adwene. Obisaa me sɛ: “Wususuw sɛ Yesu ne asomafo no de kar na ɛyɛɛ bere nyinaa som adwuma no?” Asɛm no pem me paa. Enti misii gyinae sɛ mefi akwampae adwuma no ase ntɛm ara. Nanso na meyɛ adwuma wɔ hotɛl bi adidibea, na nnawɔtwe biara na mede nnɔnhwerew 72 yɛ adwuma. Enti na ehia sɛ meyɛ nsakrae na matumi ayɛ akwampae adwuma no.\nMesrɛɛ m’adwumawura sɛ mepɛ sɛ ɔtew nnɔnhwerew 72 a mede yɛ adwuma no so ba nnɔnhwerew 60 nnawɔtwe biara. Ɔtew bere no so nanso wantew m’akatua so. Mmere kakra guu mu no, mesan srɛɛ no sɛ ɔmma menyɛ adwuma nnɔnhwerew 48 pɛ. Eyi nso ɔpenee so, nanso na m’akatua gyina nea egyina. Akyiri yi mesan srɛɛ no sɛ ɔntew bere no so na menyɛ adwuma nnɔnhwerew 36 nnawɔtwe biara. Ɛno nso wampopo ne ti. Anwonwasɛm ne sɛ wantew kaprɛ mpo amfi m’akatua so! Nea mihui ara ne sɛ na m’adwumawura mpɛ sɛ migyae adwuma no. Nsakrae a meyɛe yi boaa me ma mitumi fii akwampae adwuma no ase. Saa bere no na ɛsɛ sɛ ɔkwampaefo biara de nnɔnhwerew 100 ka asɛm no bosome biara.\nAbosome nnan akyi no, wɔpaw me ɔkwampaefo titiriw wɔ asafo ketewa bi mu wɔ Spittal an der Drau, na na mesan som sɛ asafo somfo. Saa bere no na ɔkwampaefo titiriw biara de nnɔnhwerew 150 na ɛka asɛm no bosome biara. Ná ɔkwampaefo foforo biara nni hɔ a me ne no yɛ asɛnka adwuma no, nanso na onuawa bi a ɔde Gertrude Lobner boa me paa wɔ asɛnka mu. Onuawa yi na na ɔyɛ asafo somfo boafo. *\nMINYAA DWUMADI AHOROW AHOROW\nAfe 1963 no, Betel paw me sɛ ɔmansin sohwɛfo. Sɛ mifi asafo baako mu rekɔ foforo mu a, na metaa faa keteke. Wobɛhwɛ na me nneɛma nso bobɔ me ho. Ná anuanom pii nni kar a wɔde bɛba abɛfa me wɔ keteke gyinabea hɔ. Nà mempɛ sɛ mɛfa taksi akɔ baabi a mɛsoɛ na anuanom annya adwene sɛ meyɛ “akɛsesɛm,” enti na menantew.\nWɔtoo nsa frɛɛ me sɛ menkɔ Gilead sukuu 1965, na na meka adesuakuw a ɛto so 41 no ho. Na sukuufo no pii yɛ asigyafo te sɛ me ara. Yewiee sukuu no wɔkae sɛ mensan nkɔ me kurom Austria nkɔtoa so nyɛ ɔmansin sohwɛfo. Na menhwɛ kwan saa koraa! Ansa na merefi United States no, me ne ɔmansin sohwɛfo bi yɛɛ adwuma bosome baako. Yɛfrɛ no Anthony Conte, na na ɔpɛ nnipa paa. Asɛnka adwuma nso, ɔmfa nni agorɔ koraa. Ɛyɛɛ me dɛ paa sɛ me ne no somee. Me ne no somee wɔ Cornwall mpɔtam wɔ New York atifi fam.\nƐda a yehyiaa ayeforo\nBere a mesan kɔɔ Austria no, mekɔsom ɔmansin bi, na ɛhɔ na mihyiaa onuawa sigyani hoɔfɛfo bi a ɔde Tove Merete. Bere a odii mfe nnum na n’awofo fii ase de nokware no tetee no. Sɛ anuanom bisa nea ɛyɛe a yehyiae a, yɛtaa ka di agorɔ sɛ, “Betel adaworoma oo.” Yɛwaree April 1967, na ɔkaa me ho ma yɛkɔsrasraa asafo ahorow.\nAfe a edi hɔ no Yehowa adom, mebɛkaa ne honhom mu mma ho. Eyi maa me ne me soro Agya ne ne honhom mu mma nyinaa benyaa abusuabɔ soronko. Romafo 8:15 ka sɛ ne honhom mu mma nyinaa teɛm sɛ, “Abba, Agya!”\nMe ne me yere Merete kɔɔ so yɛɛ ɔmansin ne ɔmantam adwuma kosii 1976. Bere a yɛresrasra asafo ahorow no, ɛtɔ da na awɔw ba a, yɛn dan mu tumi yɛ wiriduduudu ma wuhu sɛ awɔw ni. Da bi anɔpa mpo de, yɛda sɔree no na yɛn hwenem ntutuw ama yɛn kuntu ano akyenkyen sɛ asukɔtweaa. Afei yehui sɛ ɛsɛ sɛ yenya heater ketewa bi hyɛ yɛn ho na ama yɛn dan mu ayɛ hyew kakra anadwo. Baabi wɔ hɔ a, sɛ edu anadwo na yɛpɛ sɛ yɛyɛ yɛn ho yiye a, gye sɛ yepue abɔnten fa asukɔtweaa mu kɔ agyananbea. Wubedu hɔ nso na ɛhɔ ayɛ nwininwininwini. Ná yɛn ankasa nni dan, enti yɛsom asafo bi wie a, na yɛkɔ so ara tena baabi a yɛsoɛe no Dwoda kosi Benada anɔpa na yɛafi hɔ akɔ asafo foforo mu.\nAde baako a mepɛ sɛ meka ne sɛ me yere aboa me paa. Ɔmfa n’asɛnka nni agorɔ koraa; da koro koraa nni hɔ a mekae sɛ ɔnkɔ asɛnka ansa na ɔrekɔ. Ɔpɛ anuanom asɛm na odwen nnipa ho. Nokwasɛm ni, eyi aboa me paa.\nAfe 1976 mu no, Austria Betel a ɛwɔ Vienna too nsa frɛɛ yɛn sɛ yɛmmra Betel, na wɔma mekɔkaa Baa Boayikuw no ho. Saa bere no na Europa Apuei aman pii abara yɛn adwuma no. Enti na Austria Betel na ɛhwɛ saa aman no adwuma so. Na anuanom a wɔwɔ Betel fa kwan bi so ma yɛn nuanom a wɔwɔ saa aman no so nsa ka nhoma. Onua Jürgen Rundel na na odi anim, na minyaa hokwan ne no yɛɛ adwuma. Akyiri yi me na na mehwɛ sɛ anuanom bɛkyerɛ nhoma ase akɔ Europa aman kasa du mu. Jürgen ne ne yere Gertrude da so ara yɛ akwampaefo titiriw wɔ Germany. Efi 1978 no, Austria Betel tintim nsɛmma nhoma wɔ kasa nsia mu. Afei yɛde nsɛmma nhoma kɔɔ aman ahorow so kɔmaa nnipa a wɔakra bi. Otto Kuglitsch na na odi eyi mu akoten; seesei ɔne ne yere Ingrid yɛ adwuma wɔ Germany Betel.\nMede me ho hyɛɛ asɛnka adwuma no afã biara mu wɔ Austria; ebi ne abɔnten so adansedi\nAnuanom a wɔwɔ Europa aman yi so faa kwan bi so tintim nhoma no bi wɔ wɔn ankasa man mu. Nanso ɛnyɛ biribiara na wotumi yɛe; na ɛsɛ sɛ anuanom a wɔwɔ aman foforo so boa wɔn. Yehowa hwɛ maa adwuma no kɔɔ so yiye. Sɛ yɛhwɛ ɔtaa a anuanom faa mu yɛɛ adwuma no ne bere tenten a wɔde yɛɛ saa a, yehu sɛ wɔdɔ Yehowa paa.\nROMANIA NSRAHWƐ TITIRIW BI\nAfe 1989 no, minyaa hokwan ne Onua Theodore Jaracz a na ɔka Akwankyerɛ Kuw no ho kɔɔ Romania. Saa bere no na anuanom pii atew wɔn ho afi ahyehyɛde no ho, enti yɛkɔe sɛ yɛrekɔboa wɔn ma wɔasan aba. Efi 1949 na saa anuanom yi twee wɔn ho, na wɔn ankasa tew wɔn asafo. Nanso na wɔda so ara kɔ asɛnka bɔ nkurɔfo asu. Afei na wɔnkɔ sraadi, enti wɔde ebinom koguu afiase sɛnea wɔde anuanom a wɔwɔ ahyehyɛde no mu koguu afiase no ara. Saa bere no nyinaa na Romania aban no nyii ne nsa mfii yɛn adwuma no so, enti yewiaa yɛn ho hyiae wɔ Onua Pamfil Albu fie. Na mpanyimfo baanan ka Onua Pamfil Albu ho, na yɛne mpanyimfo yi ne Romania Ɔman Boayikuw no hyiae. Yɛne Rolf Kellner fi Austria kɔe; ɔno na na ɔkyerɛ nsɛm ase ma yɛn.\nƐda a ɛto so mmienu a yehyiae no, Onua Albu ka kyerɛɛ mpanyimfo baanan no sɛ wɔnsan mmra ahyehyɛde no mu. Ɔkae sɛ: “Hokwan a yɛanya ara ni; sɛ yɛma ɛpa yɛn ti so a, yɛrennya bio.” Eyi akyi no, anuanom bɛyɛ 5,000 san baa ahyehyɛde no mu. Yehowa dii nkonim na Satan anim guu ase.\nƐrekɔ 1989 awiei, kyerɛ sɛ ansa na komunis amammu regu wɔ Europa Apuei no, Akwankyerɛ Kuw no too nsa frɛɛ me ne me yere sɛ yɛmmɛyɛ adwuma wɔ yɛn adwumayɛbea ti wɔ New York. Na yɛnhwɛ kwan koraa. Yɛkɔɔ Brooklyn Betel July 1990, na wɔma meboaa Akwankyerɛ Kuw no Ɔsom Boayikuw no 1992 mu. Afei minyaa hokwan kɛse bi July 1994; wɔpaw me kaa Akwankyerɛ Kuw no ho.\nMIBU KƆMPƆ HWƐ M’AKYI BƆ KƆNTEN HWƐ M’ANIM\nMe ne me yere wɔ Brooklyn, New York\nBere a na mema nkurɔfo aduan wɔ hotɛl no atwam. Seesei meyɛ aduan foforo ho adwuma. Meboa siesie honhom fam aduan de kɔma yɛn nuanom wɔ wiase afanan nyinaa. (Mat. 24:45-47) Sɛ mibu kɔmpɔ hwɛ mfe 50 a mede ayɛ bere nyinaa som adwuma no na mehwɛ sɛnea Yehowa ahyira ahyehyɛde no a, na anigye ahyɛ me koma ma. Sɛ mekɔ amanaman ntam nhyiam a, m’ani gye paa efisɛ yesua yɛn soro Agya Yehowa ho nsɛm kɔ akyiri na yehu Bible mu nokwasɛm pii.\nMe mpaebɔ ne sɛ nnipa mpempem pii besua Bible na wɔabegye nokware no na wɔne anuanom a wɔwɔ wiase nyinaa abom asom Yehowa. (1 Pet. 2:17) Mehwɛ kwan sɛ me nsa bɛka me soro akatua na bere bɛso ma Onyankopɔn anyan nnipa asan aba asase so; wobɛhwɛ na me papa a ɔwoo me di mu bi. Migye di sɛ ɔne me maame ne m’abusuafo a aka ani begye ho sɛ wɔbɛsom Yehowa wɔ Paradise.\nMehwɛ kwan sɛ me nsa bɛka me soro akatua na bere bɛso ma Onyankopɔn anyan nnipa asan aba asase so; wobɛhwɛ na me papa a ɔwoo me di mu bi\n^ nky. 15 Hwɛ mmea yi asetenam nsɛm wɔ November 1, 1979, Borɔfo Ɔwɛn-Aban mu.\n^ nky. 27 Seesei yenni asafo somfo ne ne boafo. Mmom asafo biara wɔ mpanyimfo ntam nkitahodifo ne ɔkyerɛwfo.\nƆWƐN-ABAN—NEA ADESUA NSƐM WOM July 2014


Yohane Adiyisɛm 9:1-21\nTorobɛnto a ɛto so anum no (1-11)\nMmusu baako atwam; mmusu abien reba (12)\nTorobɛnto a ɛto so asia no (13-21)\n9 Ɔbɔfo a ɔto so anum no hyɛn ne torobɛnto no.+ Na mihuu nsoromma bi a efi soro abɛhwe asaase so, na wɔde amoa donkudonku+ no ano safe maa no.* 2 Na obuee amoa donkudonku no ano, na wusiw fii amoa no mu bae te sɛ fononoo kɛse mu wusiw, na amoa no mu wusiw no maa owia yɛɛ tumm,*+ na wim nso yɛɛ saa ara. 3 Na ntutummɛ fii wusiw no mu baa asaase so;+ na wɔmaa wɔn tumi, tumi a asaase so nkekantwɛre wɔ no ara bi. 4 Wɔka kyerɛɛ wɔn sɛ wɔnnhaw asaase so wura anaa ahaban momono anaa dua biara, na mmom nnipa a wonni Onyankopɔn ahyɛnsode wɔ wɔn moma so no nko ara na wɔnhaw wɔn.+ 5 Na wɔamma ntutummɛ no kwan sɛ wonkum wɔn, na mmom wɔmaa wɔn kwan sɛ wɔnyɛ wɔn ayayade abosome anum. Ɛyaw a wɔfaa mu no, ɛte sɛ nea akekantwɛre ka obi ma ne ho hyehye no no.+ 6 Saa nna no mu no, nnipa bɛhwehwɛ owu nanso wɔrennya, na wɔbɛpɛ sɛ wowu, nanso owu beguan afi wɔn ho. 7 Ná ntutummɛ no te sɛ apɔnkɔ a wɔasiesie wɔn de wɔn rekɔ ɔko.+ Ná biribi a ɛte sɛ sika kɔkɔɔ ahenkyɛw hyehyɛ wɔn ti, na wɔn anim te sɛ nnipa anim, 8 na wɔwɔ ti nwi te sɛ mmea ti nwi. Na wɔn se te sɛ gyata se,+ 9 na na wɔwɔ nkatabo te sɛ dade nkatabo. Ná wɔn ntaban gyigye te sɛ nteaseɛnam a apɔnkɔ retwe no kridikridi akɔ ɔko.+ 10 Afei nso, na wɔwɔ dua a ɛwowɔ te sɛ nkekantwɛre; na wɔn dua mu na tumi a wɔde bepira nkurɔfo abosome anum+ no wɔ. 11 Wɔwɔ ɔhene a odi wɔn so; ɔno ne amoa donkudonku no bɔfo+ no. Ne din wɔ Hebri mu ne Abadon,* na Greek mu de, ne din de Apolion.* 12 Mmusu* baako atwam. Hwɛ! Mmusu+ abien reba wɔ eyinom akyi. 13 Ɔbɔfo a ɔto so asia+ no hyɛn ne torobɛnto no.+ Na metee nne bi fii sika kɔkɔɔ afɔremuka+ a ɛwɔ Onyankopɔn anim no mmɛn no mu, 14 a ɛreka akyerɛ ɔbɔfo a ɔto so asia a okura torobɛnto no sɛ: “Sansan abɔfo baanan a wɔakyekyere wɔn wɔ asubɔnten kɛse Eufrate+ ho no.” 15 Na abɔfo baanan a wɔasiesie wɔn ama ɛdɔn no, ɛda no, bosome no, ne afe no, wɔsansan wɔn sɛ wonkunkum nnipa no mu nkyekyɛm abiɛsa mu baako. 16 Ná asraafo a wɔtete apɔnkɔ so no dodow yɛ mpem aduonu ahorow mpem du:* Metee wɔn dodow. 17 Na sɛnea mihuu apɔnkɔ no ne wɔn a wɔtete wɔn so wɔ anisoadehu no mu ni: Ná wɔwɔ nkatabo a ɛyɛ kɔɔ te sɛ ogya ne afasebiri ne akokɔsrade; na apɔnkɔ no ti te sɛ agyata+ ti, na ogya ne wusiw ne sɔfe* fii wɔn anom bae. 18 Ɔhaw abiɛsa yi na ekunkum nnipa no mu nkyekyɛm abiɛsa mu baako: ogya ne wusiw ne sɔfe a efi wɔn anom bae no. 19 Apɔnkɔ no anom ne wɔn dua mu na wɔn tumi wɔ. Na wɔn dua te sɛ awɔ, na ɛwɔ ti, na eyi na wɔde pira nkurɔfo. 20 Nanso nnipa a aka a ɔhaw no ankunkum wɔn no ansakra amfi wɔn nsa ano nnwuma ho; wɔannyae ɔsom a wɔde ma ahonhommɔne* ne sika kɔkɔɔ ne dwetɛ ne kɔbere ne abo ne dua ahoni a entumi nhu ade, nte asɛm, na entumi nnantew no.+ 21 Na wɔansakra amfi wɔn awudi ne wɔn ahonhonsɛm ne wɔn aguamammɔ* ne wɔn korɔnbɔ ho.\n^ Anaa “nsoromma no.”\n^ Anaa “duruu sum.”\n^ Ɛkyerɛ, “Ɔsɛe.”\n^ Ɛkyerɛ, “Ɔsɛefo.”\n^ Anaa “20,000 ahorow 10,000,” kyerɛ sɛ, 200,000,000.


הבשורה על-פי מרקוס 15 HHH – Marko 15 ASCB | Biblica\nהבשורה על-פי מרקוס 15 HHH – Marko 15 ASCB\n1Adeɛ kyee anɔpatutuutu no, asɔfoɔ mpanin, Yudafoɔ mpanin, Atwerɛsɛm no akyerɛkyerɛfoɔ ne agyinatufoɔ hyia dwenee ɛkwan a wɔde Yesu bɛfa so ho. Wɔkyekyeree no de no kɔhyɛɛ Pilato nsa.\n2Wɔde no duruu hɔ no, Pilato bisaa no sɛ, “Wone Yudafoɔ ɔhene no anaa?”\nYesu buaa sɛ, “Mo na moseɛ.”\n3Ɛhɔ ara, asɔfoɔ mpanin no kaa nsɛm akɛseakɛseɛ guu ne so, nanso wanka hwee. 4Pilato bisaa no bio sɛ, “Enti, nsɛm akɛseakɛseɛ a wɔreka gu wo so yi, wonka ho hwee?”\n5Nanso, Yesu anka hwee ma ɛyɛɛ Pilato nwanwa.\n6Na ɛyɛ Pilato amanneɛ sɛ, afe biara Twam Afahyɛ no mu, ɔgyaa odeduani baako a ɔman no pɛ sɛ wɔgyaa no ma wɔn. 7Saa afe no mu, na onipa bi a wɔfrɛ no Baraba no ka nnipa bi a wɔsɔre tiaa aban, nam so dii awu no ho wɔ afiase hɔ. 8Ɛdɔm no kɔɔ Pilato so kɔka kyerɛɛ no sɛ, ɔnyi odeduani baako mma wɔn sɛdeɛ daa ɔyɛ no.\n9Pilato bisaa sɛ, “Menyi ‘Yudafoɔ Ɔhene’ no mma mo anaa?” 10Ɛfiri sɛ, na wahunu sɛ asɔfoɔ mpanin no de ɔtan na atwa asɛm ato Yesu so ɛsiane din a na wagye no enti. 11Nanso, asɔfoɔ mpanin no tuu dɔm no aso sɛ, sɛ wɔde bɛyi Yesu deɛ, wɔmpere ma wɔnyi Baraba.\n12Enti, Pilato bisaa wɔn sɛ, “Na sɛ meyi Baraba ma mo a, ɛdeɛn na menyɛ saa ɔbarima yi a mofrɛ no mo ɔhene no?”\n13Wɔteateaam sɛ, “Bɔ no asɛnnua mu!”\n14Pilato bisaa wɔn bio sɛ, “Adɛn nti? Bɔne bɛn na wayɛ?”\nWɔn nyinaa bɔ gyee so sɛ, “Bɔ no asɛnnua mu!”\n15Afei, Pilato hunuu sɛ ɔyɛ asɛm no hwee a, ɛrenyɛ yie. Afei, na ɔsuro nso sɛ, sɛ anhwɛ a basabasayɛ bɛba enti, ɔgyaa Baraba maa wɔn. Ɔmaa wɔbɔɔ Yesu mmaa, na ɛno akyi no, ɔde no maa wɔn sɛ wɔnkɔbɔ no asɛnnua mu.\n16Asraafoɔ no de Yesu kɔɔ amrado aban mu hɔ, ɛnna wɔfrɛɛ asraafoɔ no nyinaa baa hɔ. 17Wɔhyɛɛ no batakari kɔkɔɔ bi, de nkasɛɛ atentene bi nwonoo ɛkyɛ hyɛɛ no. 18Wɔhyɛɛ aseɛ bɔ gyee so, dii ne ho fɛ sɛ, “Yudafoɔ ɔhene, wo nkwa so!” 19Wɔde abaa paa nʼapampam, tetee ntasuo guu ne so, buu no nkotodwe, de dii ne ho fɛw. 20Wɔdii ne ho fɛ wieeɛ no, wɔworɔɔ batakari kɔkɔɔ no, ɛnna wɔde ɔno ara nʼatadeɛ hyɛɛ no, de no kɔeɛ sɛ wɔrekɔbɔ no asɛnnua mu.\n21Wɔrekɔ no, wɔhyiaa ɔbarima bi a wɔfrɛ no Simon a ɔfiri Kirene a ɔyɛ Aleksandro ne Rufo agya wɔ ɛkwan so. Wɔhyɛɛ no ma ɔsoaa Yesu asɛnnua no. 22Wɔde Yesu baa baabi a wɔfrɛ hɔ sɛ Golgota a (nʼasekyerɛ ne Nitire so) hɔ. 23Ɛhɔ na wɔmaa no nsã nwononwono bi sɛ ɔnnom, nanso wannom. 24Afei, wɔbɔɔ no asɛnnua mu. Yei akyi, wɔbɔɔ nʼatadeɛ no so ntonto.\n25Ɛbɛyɛ anɔpa nnɔnkron na wɔbɔɔ no asɛnnua mu. 26Asɛm bi a wɔka too no so na wɔtwerɛɛ taree nʼasɛnnua no atifi ka sɛ,\n27Ɛda no ara anɔpa, wɔbɔɔ awudifoɔ baanu bi asɛnnua mu kaa Yesu ho. Na ɔbaako sɛn ne nifa so, ɛnna ɔbaako nso sɛn ne benkum so. 28Yei maa deɛ Atwerɛsɛm no kaa sɛ, “Wɔkan no fraa nnebɔneyɛfoɔ mu” no baa mu. 29Nnipa a wɔsen faa hɔ no nyinaa wosowosoo wɔn ti, dii ne ho fɛ sɛ, “Ei, wo ni? Ɛnyɛ wo na woseɛ sɛ, wobɛtumi abubu asɔredan na wode nnansa asi no? 30Sɛ wose wo ho yɛ nwanwa a, ɛnneɛ siane firi asɛnnua no so si fam.” 31Saa ɛberɛ no na asɔfoɔ mpanin ne Atwerɛsɛm no akyerɛkyerɛfoɔ no nso atwa ahyia hɔ redi Yesu ho fɛw. Wɔkɔɔ so dii ne ho fɛ sɛ, “Ɔgye afoforɔ nanso ɔntumi nnye ne ho!” 32Wɔkɔɔ so dii ne ho fɛ bio sɛ, “Agyenkwa! Yudafoɔ ɔhene! Siane firi asɛnnua no so si fam, na yɛnnye wo nni!” Awudifoɔ a wɔbɔɔ wɔne Yesu asɛnnua mu no mpo dii ne ho fɛ bi.\n33Ɛfiri owigyinaeɛ kɔpem nnɔnmiɛnsa no, esum duruu asase no so nyinaa. 34Yesu de nne kɛseɛ teaam sɛ, “Eli, Eli, lama sabaktani?” Ase ne sɛ, “Me Onyankopɔn, Me Onyankopɔn, adɛn enti na woagya me?”\n35Wɔn a wɔgyina hɔ no bi a wɔtee deɛ ɔkaeɛ no kaa sɛ, “Montie sɛ ɔrefrɛ Elia.”\n36Wɔn mu baako tuu mmirika, kɔfaa sapɔ bi, de bɔɔ nsã nwononwono bi mu, de tuaa dua bi ano, de brɛɛ Yesu sɛ ɔnnom. Ɔkaa sɛ, “Momma yɛnhwɛ sɛ Elia bɛba abɛyi no asi fam anaa!”\n37Afei, Yesu de nne kɛseɛ teaam bio, na ɔgyaa ne honhom mu wuiɛ.\n38Ɛhɔ ara, ntoma a ɛtwa asɔredan no mu no mu suanee mmienu firi soro kɔsii fam.15.38 Ntwamutam no tware Kronkron Beaeɛ ne Kronkron Mu Kronkron no mu (2 Mose 26.31-35). Ntwamutam no mu te a ɛteeɛ no kyerɛ sɛ Kristo kɔ ɔsoro ma yɛn sɛdeɛ ɛbɛma yɛn nso yɛapue Onyankopɔn anim. 39Asraafoɔ ɔha so panin a na ɔgyina hɔ no hunuu ɛkwan a Yesu faa so wuiɛ no, ɔkaa sɛ, “Ampa ara, onipa yi yɛ Onyankopɔn Ba!”\n40Saa ɛberɛ no, na mmaa bi gyinagyina akyiri baabi rehwɛ deɛ ɛrekɔ so. Mmaa no bi ne Maria Magdalene, Maria a ɔyɛ Yakobo kumaa ne Yosef maame ne Salome. 41Ɛberɛ a na Yesu wɔ Galilea no, saa mmaa yi dii nʼakyi somm no. Saa ara nso na na nnipa bi a wɔdii nʼakyi baa Yerusalem no bi nso wɔ hɔ.\n42Ɛduruu anwummerɛ no, ɛsiane sɛ na adeɛ kye a ɛyɛ Homeda15.42 Na ɛyɛ Efiada anwummerɛ. no enti, 43ɔbadwani animuonyamfoɔ bi a, wɔfrɛ no Yosef a ɔfiri Arimatea a, na ɔretwɛn ɛberɛ a Onyankopɔn Ahennie no bɛba no de akokoɔduru kɔɔ Pilato hɔ kɔsrɛɛ no sɛ, ɔmfa Yesu amu no mma no. 44Ɛberɛ a Pilato tee sɛ Yesu awu no, wannye anni, enti ɔfrɛɛ Roma asraafoɔ panin a na ɔhwɛ hɔ no bisaa no. 45Asraafoɔ panin no kaa sɛ wawu no, Pilato maa Yosef ho ɛkwan sɛ ɔnkɔfa amu no. 46Yosef kɔtɔɔ nwera, yii Yesu amu no firii asɛnnua no so, de nwera no kyekyeree no, ɔde no kɔtoo ɔboda bi a wɔatwa mu, piree ɛboɔ kɛseɛ bi hinii ano. 47Na Maria Magdalene ne Yosef ne maame Maria wɔ hɔ bi, na wɔhunuu faako a wɔde Yesu amu no toeɛ.\nASCB : Marko 15


1 Na Saul wu akyi a Dawid afi adi akokunkum Amalekfo+ aba no, Dawid san bɛtenaa Siklag+ nnanu. 2 Na ne nnansa so no, hwɛ! na ɔbarima+ bi fi nsra no mu, Saul nkyɛn, reba a wasuan n’atade mu+ na dɔte gu n’atifi.+ Bere a oduu Dawid nkyɛn no, ɛhɔ ara na ɔbɔɔ ne mu ase kotow fam.+ 3 Ɛnna Dawid bisaa no sɛ: “Ɛhe na wufi reba yi?” Na obuae sɛ: “Israel nsra mu na mifi aguan aba yi.” 4 Na Dawid san bisaa no sɛ: “Nneɛma kɔɔ so dɛn? Mesrɛ wo, ka kyerɛ me.” Na ɔkae sɛ: “Ɔman no aguan afi akono hɔ, na wɔn mu pii atotɔ na wɔawuwu;+ Saul+ ne ne ba Yonatan+ nso awuwu.” 5 Ɛnna Dawid bisaa aberante a ɔbɛka kyerɛɛ no no sɛ: “Ɛyɛɛ dɛn na wuhui sɛ Saul ne ne ba Yonatan awuwu ampa?”+ 6 Ɛnna aberante a ɔbɛka kyerɛɛ no no kae sɛ: “Mikopuee Bepɔw Gilboa+ so, na mihui sɛ Saul tweri ne peaw,+ na hwɛ! ná nteaseɛnam sotefo ne apɔnkɔsotefo no ato no awie.+ 7 Bere a otwaa n’ani no, ohuu me, na ɔfrɛɛ me, na migyee so sɛ, ‘Mini!’ 8 Ɛnna obisaa me sɛ, ‘Wone hena?’ Na meka kyerɛɛ no sɛ, ‘Meyɛ Amalekni.’+ 9 Afei ɔkae sɛ, ‘Mesrɛ wo, twiw bɛn me na kum me, efisɛ merehu amane, na me kra+ da so wɔ me mu.’ 10 Enti mitwiw bɛn no kum+ no, efisɛ n’asehwe akyi no, mihui sɛ ɔrentumi ntena nkwa mu bio. Afei mefaa ne ti so ahemmotiri+ ne ne nsa so nkapo sɛ mede rebrɛ me wura wɔ ha.” 11 Ɛnna Dawid soo n’atade mu suanee mu,+ na mmarima a wɔka ne ho no nyinaa nso yɛɛ saa. 12 Na wotwaa adwo sui,+ na wodii mmuada+ maa Saul ne ne ba Yonatan ne Yehowa man ne Israel fie+ kosii anwummere, nkrante ano a wɔtotɔe nti. 13 Afei Dawid bisaa aberante a ɔbɛka kyerɛɛ no no sɛ: “Wufi he?” Na obuae sɛ: “Meyɛ Amalekni+ ɔhɔho bi a wabɛsoɛ ha ba.” 14 Ɛnna Dawid ka kyerɛɛ no sɛ: “Dɛn nti na woansuro+ sɛ wobɛteɛ wo nsa asɛe nea Yehowa asra+ no no?” 15 Dawid kaa saa no, ɔfrɛɛ mmerante no mu biako ka kyerɛɛ no sɛ: “Twiw bɛn no na bɔ no.” Enti ɔbɔɔ no hwee hɔ ma owui.+ 16 Afei Dawid ka kyerɛɛ no sɛ: “Wo ara wo mogya ho afɔdi begu w’atifi+ efisɛ w’ano na adi adanse atia wo+ sɛ, ‘Me ara na mikum nea Yehowa asra no’ no.”+ 17 Na Dawid twaa Saul ne ne ba Yonatan+ ho kwadwom+ yi, 18 na ɔkae sɛ wɔnkyerɛ Yudafo+ “Bɛmma”+ ho kwadwom yi. Hwɛ! wɔakyerɛw wɔ Yasar+ nhoma no mu: 19 “O Israel, w’ahoɔfɛ na atɔ wɔ wo sorɔnsorɔmmea yi.+Ɛyɛɛ dɛn na mmarima ahoɔdenfo atotɔ yi! 20 Monnka ho asɛm wɔ Gat;+Mommmɔ no dawuru wɔ Askelon+ mmɔnten so,Na Filistifo mmabea ani annye,Na momonotofo mmabea anni ahurusi.+ 21 Mo, Gilboa mmepɔw,+ mma obosu anaa osu nntɔ nngu mo so, na mma ayɛyɛde kronkron+ mmfifi mo nsase so,Efisɛ ɛhɔ na woguu ahoɔdenfo kyɛm ho fĩ,Saul kyɛm no, na wɔannya bi a wɔasra ho ngo.+ 22 Atɔfo mogya ne ahoɔdenfo srade,Yonatan agyan amfi ho,+Na Saul nso nkrante amfi ho amma kwa.+ 23 Saul ne Yonatan,+ nnipa a wɔn ho yɛ ahomeka a wɔdɔ wɔn, wɔn nkwa nna mu,Owu mu nso, wɔn mu antetew.+Wɔn ho yɛ hare sen akɔre,+Wɔn ahoɔden kyɛn agyata.+ 24 O Israel mmabea, munsu Saul,Na ɔno na ɔde ɔtankɔkɔɔ fɛfɛ furaa mo,Na ɔde sika agude guu mo ntade so.+ 25 Ɛyɛɛ dɛn na ahoɔdenfo atotɔ ɔko mu yi!+Ɛyɛɛ dɛn na Yonatan atɔ wɔ wo sorɔnsorɔmmea!+ 26 O me nua Yonatan, me ho hiahia me, wo nti,Mepɛɛ w’asɛm yiye.+Ɔdɔ a wodɔɔ me no yɛ nwonwa, ɛsen mmea dɔ koraa.+ 27 Ɛyɛɛ dɛn na ahoɔdenfo atotɔ+Na akode asɛe yi!”


“Momma Mo Bo Ntɔ Mo Yam! Madi Wiase So Nkonim” (Yohane 16) | Yesu Asetena\nƐRENKYƐ NA YESU AGYA ASOMAFO NO HƆ\nASOMAFO NO AWERƐHOƆ BƐDAN ANIGYE\nNá ɛrenkyɛ na Yesu ne asomafo no afiri abansoro dan no mu akɔ. Bere a wɔdii Twam no wiei no, ɔmaa wɔn afotusɛm pii, na afei ɔkaa sɛ: “Maka yeinom akyerɛ mo na biribi anto mo suntidua.” Adɛn nti na ɔkaa saa asɛm no? Ɔkyerɛɛ mu sɛ: “Nkurɔfoɔ bɛtu mo afiri hyiadan mu. Nokwasɛm nie, dɔn no reba a obiara a ɔbɛku mo no bɛsusu sɛ ɔde resom Onyankopɔn.”—Yohane 16:1, 2.\nNá saa asɛm no bɛma asomafo no koma atu kakra. Ɛwom, na Yesu adi kan aka akyerɛ wɔn sɛ wiase bɛtan wɔn, nanso wanka no pen sɛ wɔbɛkum wɔn. Adɛn ntia? Yesu kyerɛɛ wɔn sɛ: “Mfitiaseɛ no manka yeinom ankyerɛ mo, ɛfiri sɛ na mewɔ mo nkyɛn.” (Yohane 16:4) Afei deɛ na ɔrehyɛ wɔn kɔn mu den ansa na wakɔ. Ɛno bɛboa wɔn na akyiri yi, biribiara anto wɔn hintidua.\nYesu toaa so sɛ: “Merekɔ deɛ ɔsomaa me no nkyɛn, nanso mo mu baako mpo mmisaa me sɛ, ‘Ɛhe na worekɔ?’” Saa anwummere no ara, na wɔadi kan abisa no baabi a ɔrekɔ. (Yohane 13:36; 14:5; 16:5) Nanso saa bere yi deɛ, nea ɔkaa sɛ nkurɔfo de bɛyɛ wɔn no, na ɛho awerɛhoɔ ama wɔabotow. Enti anuonyam a ɛda hɔ retwɛn no anaa mfaso a ɛde bɛbrɛ nokware asomfo no, wɔantumi mpo ammisa no ho hwee. Yesu kaa sɛ: “Ɛsiane sɛ maka yeinom akyerɛ mo nti, awerɛhoɔ ahyɛ mo akoma mã.”—Yohane 16:6.\nAfei Yesu kyerɛkyerɛɛ mu sɛ: “Ɛyɛ ma mo sɛ merekorɔ. Na sɛ mankɔ a, ɔboafoɔ no remma mo nkyɛn da; na sɛ mekɔ a, mɛsoma no aba mo nkyɛn.” (Yohane 16:7) Honhom kronkron na Yesu de boa ne nkurɔfo a wɔwɔ asase so baabiara, na sɛ ɛbɛba n’asuafo no so a, gye sɛ ɔwu na ɔnyane kɔ soro.\nSɛ honhom kronkron no ba a, ɛbɛma “wiase no adanseɛ a ɛdi mũ afa bɔne ne tenenee ne atemmuo ho.” (Yohane 16:8) Enti wiase no bɛhu sɛ wɔadi mfomso kɛse sɛ wɔannye Onyankopɔn Ba no anni. Sɛ Yesu kɔ soro a, obiara bɛhu sɛ na ɔyɛ ɔtreneeni na ɛbɛda adi sɛ Satan a ɔne “wiase sodifoɔ no” fata atemmu.—Yohane 16:11.\nYesu toaa so sɛ: “Mewɔ nsɛm pii ka kyerɛ mo, nanso morentumi nsoa seesei.” Sɛ ɔhwie honhom kronkron gu wɔn so a, afei wɔbɛnya “nokorɛ no nyinaa mu” ntease na ama wɔde nokware no abɔ wɔn bra.—Yohane 16:12, 13.\nYesu kaa asɛm bi a na asomafo no nhu nea ɛkyerɛ. Ɔkaa sɛ: “Aka kakraa bi na monhu me bio, na aka kakraa bi nso mobɛhu me.” Wɔbisabisaa wɔn ho nea saa asɛm no kyerɛ. Yesu huu sɛ wɔrepɛ abisa no, enti ɔkyerɛɛ mu sɛ: “Nokorɛ, nokorɛ, mese mo sɛ, mobɛsu abɔ bena, nanso wiase bɛdi ahurisie; mobɛdi awerɛhoɔ, nanso mo awerɛhoɔ no bɛdane anigyeɛ.” (Yohane 16:16, 20) Akyiri yi, sɛ wɔkum Yesu a, nyamesom mpanimfoɔ no ani bɛgye na asuafo no deɛ, wɔbɛdi awerɛhoɔ. Nanso sɛ wɔnyane Yesu a, wɔn awerɛhoɔ no bɛdan anigye. Sɛ ɔhwie Onyankopɔn honhom kronkron no gu wɔn so a, ɛnde anigye no bɛkyɛn koraa.\nYesu de asomafo no tebea totoo ɔpemfo a awo aka no ho kaa sɛ: “Ɔbaa, sɛ n’awoɔ duru a, ɔdi awerɛhoɔ, ɛfiri sɛ ne dɔn aduru; nanso sɛ ɔnya wo akɔkoaa no a, ɔnkae ahohia no bio ɛsiane anigyeɛ a wanya sɛ wawo onipa aba wiase nti.” Yesu kaa asomafo no koma too wɔn yam sɛ: “Mo nso, seesei moredi awerɛhoɔ; nanso mɛhu mo bio ama mo akoma adi ahurisie, na obiara ntumi nnye mo anigyeɛ no mfiri mo nsam.”—Yohane 16:21, 22.\nƐbɛsi saa bere no, na asomafo no mmisaa biribiara wɔ Yesu din mu da. Nanso afei deɛ ɔka kyerɛɛ wɔn sɛ: “Saa da no mobɛbisa [Agya no] wɔ me din mu.” Adɛn nti na na ɛsɛ sɛ wɔyɛ saa? Ná Agya no mpɛ sɛ ɔtie wɔn anaa? Dabi, efisɛ Yesu ankasa kaa sɛ: “Agya no ara pɛ mo asɛm, ɛfiri sɛ mopɛ m’asɛm . . . sɛ Agya no nanmusini.”—Yohane 16:26, 27.\nƐbɛyɛ sɛ Yesu nsɛm no maa asomafo no nyaa akokoduru, enti wɔkaa sɛ: “Yei nti yɛgye di sɛ wofiri Onyankopɔn nkyɛn na ɛbaeɛ.” Ná biribi rebɛsi ama wɔakyerɛ sɛ wɔgye saa asɛm no di anaa. Yesu kaa nea ɛrebɛsi no ho asɛm sɛ: “Hwɛ, dɔn no reba, na nokwasɛm nie, aduru sɛ mobɛhwete ama obiara akɔ ne fie na moagya me nko ara.” Nanso ɔmaa wɔn awerɛhyem sɛ: “Maka yeinom akyerɛ mo na monam me so anya asomdwoeɛ. Mo ho rehiahia mo wiase deɛ, nanso momma mo bo ntɔ mo yam! Madi wiase so nkonim.” (Yohane 16:30-33) Enti, Yesu anyi wɔn baako amma wɔn. Ná ɔnim sɛ Satan ne wiase no de sɔhwɛ bɛba wɔn so. Nanso na Yesu gye di sɛ wɔbɛtumi adi wiase so nkonim te sɛ ɔno ara na wɔde gyidi ayɛ Onyankopɔn apɛde.\nDɛn na Yesu kaa sɛ ɛbɛto asomafo no a enti wɔyɛɛ basaa?\nAdɛn nti na asomafo no antumi ammisa Yesu asɛm biara bio?\nMfatoho bɛn na Yesu de kyerɛɛ sɛ asomafo no awerɛhoɔ bɛdan anigye?


Yesu Frɛɛ Wɔn a Woyi Nam no sɛ Wommeyi Nnipa | Nea Mmofra Betumi Asua Afi Bible Mu\nYesu Yii Ne Ho Adi Kyerɛɛ Nkurɔfo Bi a Woyi Nam\nBere a Yesu yii ne ho adi kyerɛɛ asomafo no akyi, Petro yɛɛ n’adwene sɛ ɔbɛkɔ akoyi nam wɔ Galilea Po mu. Toma, Yakobo, Yohane, ne asuafo no bi kaa ne ho kɔe. Wɔhwehwɛɛ nam anadwo no nyinaa, nanso wɔannya bi.\nAde kyee anɔpatutuutu no, wohuu sɛ ɔbarima bi gyina po no ano. Ɔteɛɛm frɛɛ wɔn po no so, na obisaa wɔn sɛ: ‘Moanya nam no bi anaa?’ Wɔka kyerɛɛ no sɛ: “Dabi!” Ɔbarima no kaa sɛ: “Montow asau no ngu ɔkorow no nifa na mubenya bi.” Bere a wɔyɛɛ saa no, wonyaa nam bebree maa asau no yɛɛ ma. Afei na wontumi ntwe asau no mma mpoano mpo. Ɛhɔ ara na Yohane huu sɛ ɔbarima no yɛ Yesu, na ɔkaa sɛ: “Ɛyɛ Awurade!” Ntɛm ara na Petro huruw tɔɔ nsu no mu guare kɔɔ po no ano. Asuafo a aka no nso de korow anaa hyɛmma no dii n’akyi.\nBere a woduu mpoano no, wohuu sɛ paanoo ne apataa anaa nam gu gya so. Yesu ka kyerɛɛ wɔn sɛ wɔmfa wɔn nam no bi mmɛka ho. Afei ɔka kyerɛɛ wɔn sɛ: ‘Mummedidi.’\nWodidi wiei no, Yesu bisaa Petro sɛ: ‘Wodɔ me sen sɛ wubeyi mpataa anaa?’ Petro kaa sɛ: ‘Aane Awurade, wunim sɛ medɔ wo.’ Yesu ka kyerɛɛ no sɛ: ‘Ɛnde ma me nguan nkumaa aduan.’ Yesu san bisaa no sɛ: ‘Petro wodɔ me anaa?’ Petro kaa sɛ: ‘Awurade, wunim sɛ medɔ wo.’ Yesu kaa sɛ: “Yɛn me nguan nkumaa.” Yesu bisaa no nea ɛto so mmiɛnsa. Petro werɛ howee paa. Ɔkaa sɛ: ‘Awurade, wunim biribiara. Wunim sɛ medɔ wo.’ Yesu kaa sɛ: “Ma me nguan nkumaa aduan.” Afei ɔka kyerɛɛ Petro sɛ: “Kɔ so di m’akyi.”\n“[Yesu] ka kyerɛɛ wɔn sɛ: ‘Mummedi m’akyi, na mɛma moayɛ nnipa yifo.’ Ntɛm ara wogyaw asau no hɔ kodii n’akyi.”—Mateo 4:19, 20\nNsɛmmisa: Anwonwade bɛn na Yesu yɛ maa wɔn a na wɔreyi nam no? Wohwɛ a, adɛn nti na Yesu bisaa Petro mprɛnsa sɛ: ‘Wodɔ me anaa?’\nYohane 21:1-19, 25; Asomafo Nnwuma 1:1-3


Onyankopɔn Ahenni Bedi Asase So | Momfa Nkyerɛkyerɛ Mo Mma\nAhenni bɛn na wohwɛ a yɛreka ho asɛm yi?— Ɛyɛ Onyankopɔn Ahenni. Ɛno ne Ahenni a ɛbɛma asase nyinaa ayɛ paradise. So wopɛ sɛ wusua saa Ahenni yi ho nsɛm pii?—\nAhenni biara wɔ ɔhene. Ɔhene no na odi nnipa a wɔwɔ n’asase so no so tumi. So wunim nea ɔyɛ Onyankopɔn Ahenni no so Hene?— Ɛyɛ Yesu Kristo. Ɔte soro. Ɛrenkyɛ koraa, obedi obiara a ɔwɔ asase so no so hene! Wohwɛ a, sɛ Yesu redi hene wɔ asase nyinaa so a, yɛn ani begye?—\nDɛn na wopɛ sɛ wuhu wɔ Paradise?\nYɛn ani begye paa! Sɛ yɛkɔ Paradise a, nnipa renko ntɔkwaw wɔ hɔ, na wɔrenkɔ ɔko bio. Obiara bɛdɔ ne yɔnko. Obiara renyare anaa ɔrenwu. Anifuraefo behu ade, asotifo bɛte asɛm, na wɔn a wontumi nnantew betumi atu mmirika na wɔahuruhuruw. Obiara benya aduan adi amee. Mmoa ne wɔn ho wɔn ho bɛtena asomdwoe mu, na wɔne nnipa nso atena asomdwoe mu. Nnipa a wɔawuwu bɛsɔre aba nkwa mu. Mmarima ne mmea pii a woasua wɔn ho ade wɔ nhomawa yi mu te sɛ Rebeka, Rahab, Dawid, ne Elia nso bɛsɔre aba! Sɛ wɔsɔre ba a, w’ani begye sɛ wubehyia wɔn?—\nYehowa dɔ wo, na ɔpɛ sɛ w’ani gye. Sɛ wokɔ so sua Yehowa ho ade na wutie n’asɛm a, wubetumi atena ase daa wɔ paradise asase fɛfɛɛfɛ no so! So ɛnyɛ eyi ne nea wopɛ?—\nHena na ɔyɛ Onyankopɔn Ahenni no so Hene?\nNnipa bɛn na Yesu bedi wɔn so hene?\nSɛ Yesu redi asase so hene a, dɛn na ɛbɛba asase nyinaa so?\nSɛ wopɛ sɛ wotena ase daa wɔ Paradise a, dɛn na ɛsɛ sɛ woyɛ?\nWunim sɛ wubetumi ama Yehowa werɛ ahow anaa n’ani agye? Kenkan na hu sɛnea Adam ne Hawa maa Yehowa werɛ howee.


Yuda De Mfeano Yii Yesu Mae | Yesu Asetena\nKENKAN WƆ Afrikaans Albanian Alur Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Boulou Bulgarian Cambodian Catalan Cebuano Chichewa Chitonga Chitonga (Malawi) Chitumbuka Chuvash Cibemba Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kazakh (Arabic) Kikamba Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Kwanyama Lingala Lithuanian Lomwe Luganda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndau Ndebele Ndebele (Zimbabwe) Nepali Nigerian Pidgin Norwegian Nyaneka Nyungwe Oromo Ossetian Otetela Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Telugu Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Urdu Uruund Uzbek Uzbek (Roman) Vietnamese Wallisian Waray-Waray Yoruba\nMATEO 26:47-56 MARKO 14:43-52 LUKA 22:47-53 YOHANE 18:2-12\nYUDA YII YESU MAE WƆ TURO NO MU\nPETRO TWAA OBI ASO\nYɛbɛkae a, na asɔfo no apene so sɛ wɔbɛma Yuda nnwetɛbona 30 ma wayi Yesu ama wɔn. Enti anadwo dasuom na Yuda dii asɔfo mpanimfoɔ ne Farisifo bi anim sɛ wɔrekɔhwehwɛ Yesu akyere no. Ná Roma asraafo bi a ɔsraani panin da wɔn ano ka wɔn ho.\nYesu pamoo Yuda fii Twam afahyɛ no ase no, ɛbɛyɛ sɛ ɛhɔ ara na Yuda kɔɔ asɔfo mpanimfoɔ no nkyɛn. (Yohane 13:27) Mpanimfoɔ no nso boaboaa wɔn nkurɔfo ne asraafo ano. Ɛbɛtumi aba sɛ abansoro dan a Yesu ne asomafo no dii Twam afahyɛ no wom no, ɛhɔ na Yuda dii kan de wɔn kɔe. Wɔfirii hɔ no, wɔkɔtwaa Kidron Subon no de wɔn ani kyerɛɛ turo mu hɔ. Ná wɔkurakura akode ne nkanea. Wotumi hu sɛ na wɔasi wɔn bo paa sɛ wɔbɛkyere Yesu.\nYuda ne nkurɔfo no rekɔ nyinaa, na ɔnim paa sɛ, sɛ wɔanhu Yesu baabiara a, na ɛnyɛ Ngo Bepɔ no so. Wobɛkae a, nnawɔtwe a na atwam no, na Yesu ne asomafo no di Betania ne Yerusalem akɔneaba, na na wɔtaa kɔtena Getsemane turo no mu. Nanso bere a Yuda de nkurɔfo no bae no, na ade asa, na sɛ obi nam ngo nnua no mu nso a, esum no nti ɛyɛ den sɛ wobɛhu no. Enti, na ɛbɛyɛ dɛn na asraafo a wɔnnim Yesu no atumi ahu sɛ Yesu ni? Yuda maa wɔn sɛnkyerɛnne bi sɛ: “Onipa a mɛfe n’ano no, ɔne no; monkye no na monhwɛ ne so yie mfa no nkɔ.”—Marko 14:44.\nBere a Yuda ne nkurɔfo no kɔduu turo no mu no, ɔhuu Yesu ne asomafo no, na ɔkɔɔ Yesu nkyɛn kɔfee n’ano kaa sɛ: “Asomdwoeɛ nka wo, Rabi!” Yesu nso bisaa no sɛ: “Damfo, woaba ha rebɛyɛ dɛn?” (Mateo 26:49, 50) Yesu no ara yii asɛm no ano sɛ: “Yuda, wode mfeano reyi onipa Ba no ama?” (Luka 22:48) Nanso na nea ɛbɛsi anya asi.\nAfei Yesu fii asomafo no mu bɛgyinaa nkurɔfo no nkyɛn bisaa wɔn sɛ: “Hwan na morehwehwɛ no?” Ɛnna nkurɔfo no kaa sɛ: “Yesu, Nasareni no.” Yesu de akokoduru ka kyerɛɛ wɔn sɛ: “Menie.” (Yohane 18:4, 5) Ɔkaa saa no, ehu kaa wɔn maa wɔhwehwee fam.\nObi a, anka ɛbaa saa no, anka ɔbɛtɔ wuram. Nanso Yesu deɛ, ɔsan bisaa wɔn onipa ko a wɔrehwehwɛ no. Wɔsan kaa sɛ: “Yesu, Nasareni no.” Nanso wammɔ hu koraa, na mmom ɔka kyerɛɛ wɔn sɛ: “Maka akyerɛ mo sɛ menie. Enti sɛ me na morehwehwɛ me a, momma yeinom nkɔ.” Ahokyere yi nyinaa mu no, Yesu werɛ amfi sɛ na wahyɛ bɔ sɛ ɔremma asomafo no baako mpo nyera. (Yohane 6:39; 17:12) Ná Yesu atumi ahwɛ asomafo anokwafo no so ama wɔn mu baako mpo nyerae, “gye ɔsɛeɛ ba no,” Yuda. (Yohane 18:7-9) Enti ɔka kyerɛɛ nkurɔfo no sɛ wɔmma n’asomafo anokwafo no nkɔ.\nBere a asraafo no pinkyɛn Yesu no, asomafo no huu nea ɛreba, enti wɔbisaa sɛ: “Awurade, yɛmfa nkrantɛ nkɔ wɔn so anaa?” (Luka 22:49) Ná wɔwɔ nkrantɛ mmienu. Yesu anyi asɛm no ano koraa na Petro twee nkrantɛ no baako de twaa Malko aso nifa fii so. Ná Malko yɛ ɔsɔfo panin no akoa.\nYesu de ne nsa kaa Malko aso maa ne ho tɔɔ no. Afei ɔkaa asɛm bi kyerɛɛ Petro a asuade kɛse wom. Ɔkaa sɛ: “San fa wo nkrantɛ no hyɛ deɛ ɛhyɛ, na wɔn a wɔtwe nkrantɛ nyinaa bɛwu nkrantɛ ano.” Ná Yesu nsuro sɛ wɔbɛkyere no, enti ɔkaa sɛ: “Anka ɛbɛyɛ dɛn na Twerɛnsɛm no aba mu sɛ ɛtwa sɛ saa na ɛba?” (Mateo 26:52, 54) Ɔtoaa so sɛ: “Kuruwa a Agya no de ama me no, ɛnsɛ sɛ kwan biara so menom anaa?” (Yohane 18:11) Enti Yesu penee so sɛ owuo mu mpo a, ɔbɛyɛ Onyankopɔn apɛde.\nYesu bisaa nkurɔfo no sɛ: “Mode nkrantɛ ne nkontimmaa aba rebɛkye me sɛ ɔdwotwafoɔ? Daa na metaa tena asɔrefie hɔ kyerɛkyerɛ, na moankye me. Nanso yeinom nyinaa asi na ama nsɛm a adiyifoɔ no twerɛeɛ no aba mu.”—Mateo 26:55, 56.\nAfei ɔsraani panin no ne ne dɔm ne Yudafo mpanimfoɔ no sɔɔ Yesu mu guu no mpokyerɛ de no kɔe. Asomafo no huu saa no, wɔdwanee. Nanso na “aberanteɛ bi” wɔ hɔ a ɔyɛ Yesu suani; ɔno deɛ, wɔde Yesu rekɔ no, na ɔdi wɔn akyi. Ɛbɛyɛ sɛ saa osuani no ne Marko. (Marko 14:51) Bere a nkurɔfo no huu aberante no, anka wɔresɔ ne mu akyere no. Ɛhɔ ara na ɔgyee ne ho gyaa ne nwera atade hɔ dwanee.\nAdɛn nti na Yuda kɔhwehwɛɛ Yesu wɔ Getsemane turo no mu?\nEsiane sɛ na Petro pɛ sɛ ɔtwitwa gye Yesu nti, dɛn na ɔyɛe? Dɛn na Yesu ka kyerɛɛ no?\nDɛn na Yesu kae a ɛkyerɛ sɛ ɔpenee so sɛ nea Onyankopɔn pɛ biara, ɔbɛyɛ?\nBere a asomafo no nyinaa dwane gyaa Yesu no, hwan na ɔkaa hɔ? Dɛn na ɛsii?


So Ɔsom Nyinaa Kyerɛkyerɛ Nokware No?\n1. Ɔsom ahorow a nkurɔfo de wɔn ho hyɛ mu wɔ Afrika no bi ne dɛn?\nƐKAME ayɛ sɛ obiara a ɔwɔ Afrika gye tom sɛ ehia sɛ ɔsom Nyankopɔn. Nanso, dodow no ara adwene nhyia wɔ ɔkwan a ɛsɛ sɛ wɔfa so som no no ho. Ebinom som wɔ nkramodan mu, na afoforo nso kɔ abosomfie. Na ebinom nso kɔ asɔre. Nanso ɛbɛyɛ mfomso sɛ obi besusuw sɛ ɔsom ahorow abiɛsa pɛ na ɛwɔ Afrika. Nkramofo wɔ mmara ne gyidi ahorow. Nananom som gu ahorow wɔ mmeae pii. Wɔ wɔn a wɔfrɛ wɔn ho Kristofo asɔre ahorow mu mpo no, mpaapaemu pii wom. Kristoman asɔre atitiriw no akyi no, asɔre nketenkete mpempem pii wɔ Afrika nyinaa.\nƐsɛ sɛ Yɛn Som Gyina Nokware no So\n2. (a) Dɛn na ɛtaa ma obi de ne ho hyɛ ɔsom bi mu? (b) Dɛn na ɛnkyerɛ sɛ yɛn som sɔ Onyankopɔn ani?\n2 Dɛn nti na nkurɔfo fa akwan a ɛte saa so som? Nnipa dodow no ara gye wɔn awofo som tom. Nsɛm bi a esisii tete no nso nya ɔsom a nkurɔfo de wɔn ho hyɛ mu so nkɛntɛnso nnɛ. The Africans—A Triple Heritage nhoma no ka sɛ: “Nkramosom nam akodi mu nkonim a edii so trɛw wɔ Sahara atifi fam nyinaa, . . . Kristosom nso nam ɔkwan koro no ara so trɛw faa Sahara anafo fam nyinaa. Sɛ Nkramosom nam afoa so na ɛtrɛw faa Sahara atifi fam a, saa ara na Kristosom nam tuo so trɛw faa anafo fam.” Ne nyinaa akyi no, yɛn mu pii gye di sɛ yɛn som sɔ Onyankopɔn ani. Nanso yentumi nka sɛ yɛn som yɛ nokware esiane sɛ yɛn awofo wom anaa esiane sɛ ɔman foforo bi hyɛɛ yɛn nananom sɛ wɔnsom nti.\n3-5. Mfatoho bɛn na ɛboa yɛn ma yehu sɛ ɛnyɛ ɔsom ahorow nyinaa na wɔkyerɛkyerɛ nokware no?\n3 Ɛmfa ho sɛ ɔsom nyinaa kyerɛ sɛ wɔde Onyankopɔn som ho akwankyerɛ pa ma no, ɛsono adwene a emu biara kura. Wɔkyerɛkyerɛ nneɛma pii fa onii a Onyankopɔn yɛ ne nea ɔhwehwɛ fi yɛn hɔ no ho. Susuw eyi ho hwɛ: Fa no sɛ woanya adwuma wɔ adwumakuw kɛse bi mu. Da a edi kan a wokɔɔ adwuma no wuhui sɛ adwumawura no kɔ ahomegye. Enti wubisaa adwumayɛfo baasa nea ɛsɛ sɛ woyɛ. Odwumayɛni a odi kan no ka kyerɛɛ wo sɛ adwumawura no pɛ sɛ wopra fam hɔ. Nea ɔto so abien no ka kyerɛɛ wo sɛ ɛsɛ sɛ woka dan no ho. Nea ɔto so abiɛsa no ka kyerɛɛ wo sɛ kyekyɛ amenade no.\n4 Nea edi hɔ no, wubisaa adwumawura no ase fii adwumayɛfo no nkyɛn. Nea odi kan no kae sɛ adwumawura no yɛ onipa tenten a onnyinii, na ɔyɛ katee. Nea ɔto so abien no kae sɛ ɔyɛ onipa tiatiaa, wanyin, na ne yam ye. Nea ɔto so abiɛsa no ka kyerɛɛ wo sɛ adwumawura no nyɛ ɔbarima mpo—ɔyɛ ɔbea. Ɛda adi sɛ, nea wobɛka ara ne sɛ adwumayɛfo baasa no nyinaa nka nokware. Sɛ wopɛ sɛ woyɛ adwuma foforo a wo nsa aka no a, w’ankasa wobɛyɛ nhwehwɛmu ahu onii ko a adwumawura no yɛ ne nea ɔpɛ sɛ woyɛ.\n5 Saa ara na ɔsom nso te. Esiane sɛ onii a Onyankopɔn yɛ ne nea ɔhwehwɛ fi yɛn hɔ ho adwene yɛ pii nti, ehia sɛ yɛhwɛ hu sɛ ɔkwan a yɛfa so som no no ne nokware no hyia. Nanso yɛbɛyɛ dɛn ahu nokware a ɛfa Nyankopɔn ho no?


Photo-Drama: Adi Mfe 100—Ɛhyɛɛ Gyidi Den | Adesua\nƆwɛn-Aban—Nea Adesua Nsɛm Wom | February 2014\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Myanmar Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tamil Tatar Telugu Thai Tigrinya Totonac Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nAdi Mfe 100—Ɛhyɛɛ Gyidi Den\n“Eyi deɛ, ɔsɛ Onua Russell sen sɛnea ɔte ankasa mpo!”—Obi a ɔhwɛɛ “Photo-Drama” no bi wɔ 1914.\nMFE 100 ni a wɔyɛɛ “Photo-Drama of Creation” no. Ná ɛyɛ sini bi a ɛso bi mmae da, na ɛmaa nnipa nyaa gyidi sɛ Bible yɛ Onyankopɔn Asɛm. Saa bere no na adannandi agye nnipa pii adwene, na na nhomanimfo nso de Bible ato tankuruwa mu. Nanso “Photo-Drama” no maa amansan hui sɛ Yehowa ne Ɔbɔadeɛ.\nSaa bere no Charles T. Russell na na odi anim wɔ Bible Asuafo no dwumadi mu. Nea na daa ɔda dwen ho ne sɛ obehu kwan bi a ɔbɛfa so ma Bible mu nokware no atrɛw ntɛmntɛm. Besi saa bere no na Bible Asuafo no de bɛboro mfe 30 atintim nhoma ahorow akyekyɛ. Nanso wohui sɛ ɔkwan titiriw bi nso wɔ hɔ a wobetumi afa so aka asɛm no; ɛno ne sini.\nWƆDE SINI TRƐW ASƐMPA NO MU\nEfi 1890 reba no, nnipa fii ase yɛɛ sini, nanso na kasa nnim. Afe 1903 no, woyii sini bi wɔ New York City asɔredan bi mu. Enti yɛbɛka a, bere a sini adwuma fii ase yii ne ti ara na Onua Russell hyɛɛ ase yɛɛ “Photo-Drama” no ho adwuma wɔ 1912 mu. Ohui sɛ obetumi afa sini so ama Bible mu nokware no atrɛw ntɛmntɛm asen nea nhoma nko ara bɛyɛ.\nNá wɔakyekyɛ “Photo-Drama” no mu ayɛ no afã anan, na na ne nyinaa tenten yɛ nnɔnhwerew awotwe. Ade biako a na ɛwɔ sini no mu ne Bible mu ɔkasa ntiantiaa 96. Obi a ne nne yɛ dɛ a ɔtaa ma kasa na ɔkenkanee. Bere a wɔreyi sini no nyinaa na nnwom nso nenam mu. Anuanom bi a wɔn ho akokwaw kyeree kasa ne nnwom guu gramafon so, enti sɛ Bible mu sini no rekɔ so a na wɔrebɔ gyigye ho.\n“Efi nsoromma bɔ so kosi Kristo Mfirihyia Apem Nniso so ho mfonini nyinaa wom.”—F. Stuart Barnes, 1914 na wadi mfe 14\nWɔtɔɔ nneɛma a wɔde yɛɛ sini no pii fii abɔnten. Nnipa a wodi adwini a wɔwɔ Philadelphia, New York, Paris, ne London na wɔyɛɛ mfonini ahorow no. Nanso anuanom a wɔwɔ Betel beae a wodi adwini na wɔyɛɛ mfonini dodow no ara, na sɛ ɛba sɛ ebi sɛe a, wɔyɛ bi hyɛ anan. Mfonini a anuanom tɔe akyi no, Betel abusua no mufo bi nso yɛɛ wɔn ho sɛ Abraham, Isak, ne ɔbɔfo a wamma Abraham amfa ne ba ammɔ afɔre no, na wotwaa wɔn wɔ Yonkers, New York baa sini no mu.—Gen. 22:9-12.\nWɔsan sini no mu a, ahama no nyinaa tenten bɛyɛ akwansin abien. Ná apaawa no yɛ 26 ɛnna mfonini no bɛyɛ 500. Wɔtetee anuanom ma woyi toatoam pɛpɛɛpɛ\nOnua Russell adamfo bi ka kyerɛɛ nsɛm ho amanneɛbɔfo sɛ sini yi “bɛma nnipa mpempem ahu Bible mu nsɛm pii asen ɔkwan foforo biara a yɛnam so akyerɛkyerɛ Bible.” Sɛ yɛhwɛ sɛnea na sini yi bɛboa nnipa pii ma wɔahu Bible mu nsɛm a, yemmisa sɛ, ‘asɔfo no ani gyee ho anaa?’ Dabida. Kristoman asɔfo kasa tiaa “Photo-Drama” no. Ebinom faa akwannuasa nyinaa so siw nkurɔfo kwan; na wɔmpɛ sɛ wɔbɛma wɔahwɛ sini no koraa. Bere bi anuanom yɛe sɛ wɔrekoyi sini no wɔ baabi, nanso asɔfo a wɔwɔ hɔ maa wodum kanea.\nAnuanom a wogye ahɔho kyekyɛɛ nhomawa a “Photo-Drama” mfonini wom mpempem\nObiara a ɔbɛhwɛɛ sini no nyaa baagye bi a abofra Yesu mfonini wɔ so. Sɛ obi bɔ baagye no a, ɛkae no sɛ ɛsɛ sɛ ɔyɛ “asomdwoe ba”\nNea wɔyɛe nyinaa ankosi hwee efisɛ baabiara a woyii “Photo-Drama” no biara, nnipa puw bɛhwɛe; wɔannye wɔn sika biara. Da biara na woyi “Photo-Drama” yi wɔ nkurow bɛyɛ 80 so wɔ United States. Nnipa pii ho dwiriw wɔn efisɛ na eyi ne bere a edi kan a wɔrehwɛ sini a kasa wom. Ade biako a wohui wɔ sini no mu ne akokɔ ba bi a ɔrepue fi kosua mu ne nhwiren bi a ɛrehan. Nneɛma a na nyansahu ama apue daa no adi sɛ ampa Yehowa nyansa nni ano. Sɛnea yedii kan kae mfiase no, bere a obi huu Onua Russell wɔ sini no mu sɛ ɔde “Photo-Drama” no reto gua no, ɔkae sɛ: “Eyi deɛ, ɔsɛ Onua Russell sen sɛnea ɔte ankasa mpo!”\nEDII AKOTEN WƆ BIBLE NKYERƐKYERƐ MU\nWodii kan yii “Photo-Drama” no January 11, 1914, wɔ New York City adehwɛbea ha. Saa bere no na ɛyɛ International Bible Students Association no dea\nOwura bi a ɔkyerɛw nhoma ne sini ho nsɛm a ɔde Tim Dirks kae sɛ “Photo-Drama” no yɛ “sini a kasa wom, nnipa keka wɔn ho na mfonini a ɛyɛ fɛ wom. Sɛ yɛbɛka a, na sini yi sɛso bi mmae da.” Ná nkurɔfo ayɛ sini ansa na “Photo-Drama” no reba deɛ, nanso na sini biara mmae a saa nneɛma a yɛabobɔ din yi a ɛma “Photo-Drama” no da nsow no nyinaa bi wom. Bible mu sini paa deɛ, na ebiara mmɛn no koraa. Afe a edi kan no nko ara, nnipa bɛyɛ ɔpepem akron na wɔhwɛɛ sini no wɔ North America, Europe, Australia, ne New Zealand. Ná nnipa dodow saa nhwɛɛ sini biara saa da!\nWodii kan yii “Photo-Drama” no January 11, 1914, wɔ New York City. Bosome ason akyi na Wiase Ko I no pae gui. Nanso nnipa kɔɔ so ara hwɛɛ “Photo-Drama” no wɔ wiase mmaa nyinaa. Sini no ho nsɛm bi kyerɛɛ nhyira a Ahenni no de bɛba, na eyi kyekyee nkurɔfo werɛ saa bere no. Afe 1914 mu no, sɛ yɛreka ade a ɛmaa nnipa nyaa anidaso paa a, na ɛyɛ “Photo-Drama” sini no.\nAnuanom de “Photo-Drama” ahorow 20 kyinii North America yii wɔ mmeae pii\nKamfo Kristo—Ɔhene Nuonyamfo No!\nOguammaa no Ayeforohyia Adu—Momma Yenni Ahurusi!\nSarefat Kunafo no Nyaa Ne Gyidi So Akatua\nYehowa—Ɔhwɛ Yɛn, Ɔbɔ Yɛn Ho Ban\nYehowa Ne Yɛn Adamfo Paa\n‘Hwɛ Yehowa Papayɛ’\nTETE WƆ BI KA Adi Mfe 100—Ɛhyɛɛ Gyidi Den\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM February 2014\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM February 2014\nƆWƐN-ABAN—NEA ADESUA NSƐM WOM February 2014


Sɛ Woresisi Gyinae a, Woyɛ no Sɛn? | Adesua\nKENKAN WƆ Acholi Albanian American Sign Language Amharic Angolan Sign Language Arabic Argentinean Sign Language Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Ecuadorian Sign Language Efik English Estonian Fijian Finnish Finnish Sign Language French Georgian German German Sign Language Greek Guarani Gujarati Gun Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mixe Mongolian Moore Ndau Ndebele (Zimbabwe) Nepali Nigerian Pidgin Norwegian Nyungwe Okpe Oromo Ossetian Pangasinan Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Wolaita Yoruba Zande Zapotec (Isthmus)\n“Monkɔ so nhu Yehowa apɛde.”—EFE. 5:17.\nNNWOM: 69, 57\nGyinae a yesisi no, sɛn na ebetumi aka yɛne afoforo?\nSɛ Bible ankyerɛ mmara pɔtee bi a ɛsɛ sɛ yedi so a, yɛbɛyɛ dɛn ahu nea ɛsɔ Yehowa ani?\nYɛbɛyɛ dɛn ahu Yehowa adwene yiye?\n1. Nneɛma a Bible ahyɛ ho mmara no bi ne nea ɛwɔ he, na sɛ yedi so a, ɛboa yɛn sɛn?\nYEHOWA ama yɛn ahyɛde ahorow pɔtee bi wɔ Bible mu. Sɛ nhwɛso no, Yehowa bara aguamammɔ, abosonsom, korɔnbɔ, ne asabow. (1 Kor. 6:9, 10) Onyankopɔn Ba Yesu Kristo ka kyerɛɛ n’akyidifo sɛ: “Monkɔ nkɔyɛ aman nyinaa m’asuafo, mommɔ wɔn asu Agya ne Ɔba ne honhom kronkron din mu, monkyerɛkyerɛ wɔn mma wonni nea mahyɛ mo nyinaa so. Na hwɛ! me ne mo wɔ hɔ nna nyinaa de kosi wiase nhyehyɛe no awiei.” (Mat. 28:19, 20) Ahyɛde yi yɛ den, nanso sɛ yedi so a, yɛn ani gye. Hwɛ sɛnea Onyankopɔn mmara ne n’ahyɛde bɔ yɛn ho ban! Sɛ yedi saa ahyɛde yi so a ɛma yehu sɛ yɛn so wɔ mfaso kɛse, ɛma yenya apɔwmuden, na yenya anigye pii wɔ yɛn abusua mu. Nea ɛsen ne nyinaa no, sɛ yedi Yehowa ahyɛde so a, yɛma n’ani gye na ohyira yɛn pii. N’ahyɛde no bi ne asɛnka adwuma a yɛyɛ no.\n2, 3. (a) Ɛnyɛ nea ɛkɔ so wɔ yɛn asetenam nyinaa na Bible hyehyɛ ho mmara. Adɛn ntia? (b) Nsɛmmisa bɛn na yebesusuw ho wɔ adesua yi mu? (Hwɛ mfonini a ɛwɔ adesua yi mfiase no.)\n2 Nanso nneɛma bi wɔ hɔ a, yenni ho ahyɛde pɔtee wɔ Bible mu. Ebi ne sɛ, Kyerɛwnsɛm no nka ntade a ɛfata sɛ Kristofo hyɛ ho nsɛm pii. Wei ma yehu sɛ Yehowa wɔ nyansa paa. Wiase baabiara no, ntade a nkurɔfo hyɛ ne wɔn amammerɛ gu ahorow. Saa ara nso na ɛwom ara a ntade a yɛhyɛ ne yɛn amammerɛ tumi sesa. Sɛ Bible kyerɛɛ ntade pɔtee a ɛfata sɛ yɛhyɛ ne sɛnea ɛsɛ sɛ yesiesie yɛn ho a, anka seesei ne bere atwam. Ɛno nti na Onyankopɔn Asɛm nhyehyɛ mmara pii wɔ nneɛma bi ho no. Ɛnkyerɛ adwuma pɔtee a ɛfata sɛ Kristoni yɛ, ayaresa a ɛfata sɛ ogye, ne nneɛma a ɛyɛ papa sɛ ɔde gyigye n’ani. Enti ankorankoro ne mmusua ti wɔ hokwan sɛ wosisi nneɛma a ɛte saa ho gyinae.\n3 Wei kyerɛ sɛ gyinae biara a yebesi mfa Yehowa ho anaa? Yɛmfa no sɛ yɛpɛ sɛ yesisi gyinae bi a emu yɛ duru a emu bi betumi aka yɛn daakye, nanso yenhu Bible mu mmara biara a ɛfa ho. Sɛ ɛba saa a, yebetumi ayɛ nea yɛpɛ biara? Wohwɛ a, yebetumi aka sɛ esiane sɛ yemmuu Bible mmara biara so nti, yɛn soro Agya no ani bɛsɔ anaa? Sɛ yenni Bible mu mmara pɔtee biara a yebegyina so asisi gyinae a, yɛbɛyɛ dɛn ahu sɛ gyinae a yɛresi no sɔ Yehowa ani?\nGYINAE A YESISI KA YƐNE AFOFORO ANAA?\n4, 5. Gyinae a yesisi no, ɛka yɛne afoforo sɛn?\n4 Nnipa binom adwene yɛ wɔn sɛ wobetumi ayɛ nea wɔpɛ biara. Nanso sɛ yɛpɛ sɛ yesisi gyinae a ɛsɔ Yehowa ani a, ehia sɛ yesusuw n’Asɛm Bible no ho, na yɛde emu mmara ne nnyinasosɛm bɔ yɛn bra. Sɛ nhwɛso no, sɛ yɛbɛsɔ Onyankopɔn ani a, ne mmara a ɛfa mogya ho no, ɛsɛ sɛ yedi so. (Gen. 9:4; Aso. 15:28, 29) Yɛbɔ Yehowa mpae a, ɔbɛboa yɛn ma yɛagyina Kyerɛwnsɛm mu nnyinasosɛm ne emu mmara so asisi gyinae.\n5 Gyinae a yesi no bi wɔ hɔ a, emu yɛ duru, na ebetumi aka yɛn som paa. Gyinae biara a yebesi no, ebetumi ama yɛne Yehowa ntam ayɛ papa anaa asɛe. Sɛ yesi gyinae pa a, ɛbɛma yɛne Onyankopɔn abusuabɔ mu ayɛ den, nanso sɛ yesi gyinae bɔne a, ebetumi asɛe yɛne Yehowa ntam. Afei nso, sɛ yɛansi gyinae pa a, ebetumi ahaw afoforo anaa ato wɔn hintidua mpo, na ebetumi asɛe wɔn gyidi. Bio nso, ebetumi asɛe baakoyɛ a ɛwɔ asafo no mu no. Nokwasɛm ne sɛ, gyinae a yesisi no ka yɛne afoforo.—Kenkan Romafo 14:19; Galatifo 6:7.\n6. Dɛn na ɛsɛ sɛ yɛhwɛ ho sisi gyinae?\n6 Sɛ Bible nhyɛɛ da nhyɛɛ mmara biara mfaa gyinae a yɛresi ho a, dɛn na ɛsɛ sɛ yɛyɛ? Ɛba saa a, ɛyɛ yɛn asɛyɛde sɛ yɛhwehwɛ asɛm no mu yiye. Ɛnsɛ sɛ yegyina nneɛma a yɛn ani gye ho kɛkɛ so sisi gyinae. Mmom biribi a Yehowa pɛ na ogye tom no, ɛno na ɛsɛ sɛ yɛhwɛ ho sisi gyinae.—Kenkan Dwom 37:5.\nHU NEA YEHOWA PƐ\n7. Sɛ Bible nhyɛɛ mmara pɔtee biara mfaa asɛm bi ho a, yɛbɛyɛ dɛn ahu nea yɛyɛ a ɛbɛsɔ Yehowa ani?\n7 Ebia wubebisa sɛ, ‘Sɛ yenni ahyɛde pɔtee a Bible aka afa asɛm bi ho a, yɛbɛyɛ dɛn ahu nea ɛsɔ Yehowa ani?’ Efesofo 5:17 ka sɛ: “Monkɔ so nhu Yehowa apɛde.” Sɛ Bible ankyerɛ mmara pɔtee bi a ɛsɛ sɛ yedi so a, yɛbɛyɛ dɛn ahu nea ɛsɔ Onyankopɔn ani? Ɛsɛ sɛ yɛbɔ no mpae na yɛma ne honhom no kyerɛ yɛn kwan.\n8. Ɛyɛɛ dɛn na Yesu huu nea Yehowa pɛ sɛ ɔyɛ? Ma ɛho nhwɛso.\n8 Ɛyɛɛ dɛn na Yesu huu nea n’Agya pɛ sɛ ɔno Yesu yɛ? Mprenu na Yesu dii kan bɔɔ mpae ansa na ɔrefa anwonwakwan so ama nnipadɔm bi aduan. (Mat. 14:17-20; 15:34-37) Nanso bere a ɔkɔm de ɔno ankasa na Ɔbonsam sɔɔ no hwɛe wɔ sare no so sɛ ɔmma abo nnan paanoo no, wanyɛ. (Kenkan Mateo 4:2-4.) Ná Yesu nim n’Agya adwene, enti ohui sɛ ɛnsɛ sɛ ɔma abo dan paanoo. Yesu hui sɛ ɛnyɛ Onyankopɔn apɛde ne sɛ ɔde tumi a Onyankopɔn de ama no no bɛyɛ nea ɔno ara pɛ. Yesu anyɛ saa, na ɛno ma yehu sɛ na ɔma Yehowa kyerɛ no kwan. Afei nso, na ɔwɔ gyidi sɛ Yehowa betumi ama ne nsa aka n’ano aduan.\n9, 10. Dɛn na ɛbɛboa yɛn ama yɛasisi gyinae pa? Ma mfatoho.\n9 Sɛ yebetumi asisi gyinae pa sɛnea Yesu yɛe no a, ɛsɛ sɛ yɛma Yehowa kyerɛ yɛn kwan. Ɛsɛ sɛ yɛbɔ yɛn bra ma ɛne Bible mu asɛm a nyansa wom yi hyia. Ɛka sɛ: “Fa wo koma nyinaa to Yehowa so, na mfa wo ho ntweri w’ankasa ntease. Hu no w’akwan nyinaa mu, na ɔno na ɔbɛma w’akwan ateɛ. Nyɛ w’ani so onyansafo. Suro Yehowa na dan fi bɔne ho.” (Mmeb. 3:5-7) Sɛ yesua Bible na yehu Yehowa adwene a, ebetumi aboa ama yɛahu nea Onyankopɔn pɛ sɛ yɛyɛ wɔ tebea pɔtee bi mu. Dodow a yehu Yehowa adwene no, dodow no ara na yɛde yɛn koma betie n’asɛm.—Hes. 11:19.\n10 Mfatoho bi ni. Wo de hwɛ ɔbaa warefo bi a ɔretotɔ nneɛma. Ohu mpaboa bi a n’ani gye ho, nanso ne bo yɛ den. Enti obisa ne ho sɛ, ‘Sɛ mede sika kɛse a ɛte sei tɔ mpaboa yi a, me kunu bɛte nka sɛn?’ Ɛwom sɛ ɔbea no kunu nka ne ho wɔ gua so hɔ de, nanso onim sɛnea ne kunu bɛte nka. Ɔbɛyɛ dɛn ahu? Ɔne ne kunu atena akyɛ, enti onim sɛnea ne kunu no pɛ sɛ wodi wɔn sika. Ɛno nti ohu adwene a ne kunu benya wɔ atotɔatotɔ a ɛte saa ho. Saa ara na sɛ yɛde nkakrankakra hu Yehowa adwene ne n’akwan a, yehu nea yɛn soro Agya no pɛ sɛ yɛyɛ wɔ tebea biara mu.\nWOBƐYƐ DƐN AHU YEHOWA ADWENE?\n11. Sɛ yɛrekenkan Bible anaa yɛresua ade a, nsɛm bɛn na yebetumi abisa yɛn ho? (Hwɛ adaka yi, “ Sɛ Woresua Onyankopɔn Asɛm a, Bisa Wo Ho Sɛ . . . ”)\n11 Sɛ yebehu Yehowa adwene a, ɛsɛ sɛ yɛma Onyankopɔn Asɛm a yɛbɛkenkan na yɛasua no ho asɛm hia yɛn paa. Yɛrekenkan Onyankopɔn Asɛm anaa yɛresua a, yebetumi abisa yɛn ho sɛ, ‘Dɛn na asɛm a merekenkan anaa meresua yi ma mihu fa Yehowa ho? Dɛn na ɛma mihu fa Yehowa akwan ne n’adwene ho?’ Ɛsɛ sɛ yenya su a odwontofo Dawid nyae no bi. Ɔtoo dwom sɛ: “O Yehowa, ma minhu w’akwan; kyerɛkyerɛ me w’atempɔn. Ma mennantew wo nokware mu na kyerɛkyerɛ me, efisɛ wone me nkwagye Nyankopɔn. M’ani da wo so daa nyinaa.” (Dw. 25:4, 5) Bere a woredwinnwen Bible mu asɛm bi ho no, wubetumi asusuw nsɛmmisa a ɛte sɛ nea edidi so yi ho: ‘Mɛyɛ dɛn de saa asɛm yi ayɛ adwuma wɔ m’abusua mu? Ɛhe na metumi de ayɛ adwuma? Me fie? M’adwuma mu? Sukuu mu? Asɛnka mu?’ Sɛ yenya hu baabi a yebetumi de asɛm no ayɛ adwuma a, ɛbɛyɛ mmerɛw sɛ yebehu ɔkwan a yɛbɛfa so de ayɛ adwuma.\n12. Sɛ yebenya Yehowa adwene wɔ nneɛma ho yiye a, yɛn nhoma ahorow ne asafo nhyiam boa yɛn sɛn?\n12 Ɔkwan foforo a yebetumi afa so ahu Yehowa adwene yiye ni. Ɛne sɛ yebetie akwankyerɛ a egyina Bible so a n’ahyehyɛde no de ma yɛn. Sɛ nhwɛso no, wɔayɛ Watch Tower Publications Index ne Nhoma a Yehowa Adansefo De Yɛ Nhwehwɛmu no sɛ ɛmmoa yɛn. Ɔkwan bɛn so? Nneɛma pii wɔ hɔ a ɛsɛ sɛ yɛn ankasa sisi ho gyinae. Saa nhoma yi bɛma yɛahu Yehowa adwene wɔ ho. Yɛkɔ Kristofo nhyiam na yɛyɛ aso tie dwumadi no na yɛma mmuae a, ɛno nso boa yɛn paa. Sɛ yedwinnwen nsɛm a yɛte no ho a, ɛboa yɛn ma yehu Yehowa adwene yiye na yenya n’adwene no bi. Bio nso, sɛ yɛyere yɛn ho sua Yehowa asɛm a, nkakrankakra, yebehu n’akwan yiye. Ɛbɛma yɛatumi asisi gyinae a ɛbɛsɔ Onyankopɔn ani, na ɔbɛma asi yɛn yiye.\nHU YEHOWA ADWENE ANSA NA WOASISI GYINAE\n13. Sɛ wunya Yehowa adwene a, ɛbɛboa wo ama woasisi gyinae pa. Ma ɛho nhwɛso.\n13 Sɛ yehu Yehowa adwene a, ebetumi aboa yɛn ama yɛasisi gyinae pa. Momma yɛnhwɛ. Ebia yɛyɛ Ahenni dawurubɔfo, na yɛpɛ sɛ yɛyɛ daa kwampaefo, enti yebefi ase ayɛ nsakrae bi wɔ yɛn asetena mu na ama yɛatumi ayɛ. Bere a yɛreyɛ nsakrae no, ebia yɛn adwene bɛyɛ yɛn sɛ, sɛ yɛannya honam fam nneɛma ne sika pii a, yɛn ani rennye papa. Nokwasɛm ne sɛ, asɛm biara nni Bible mu a ɛkyerɛ sɛ ɛsɛ sɛ yɛyɛ akwampae adwuma; yebetumi akɔ so asom Yehowa nokware mu sɛ adawurubɔfo. Nanso Yesu maa yɛn awerɛhyem sɛ Yehowa behyira wɔn a Ahenni no nti wɔde nneɛma bɔ afɔre no. (Kenkan Luka 18:29, 30.) Bio nso, Kyerɛwnsɛm no ma yehu sɛ, sɛ yɛde “ayɛyɛde” ma Yehowa, kyerɛ sɛ, yeyi no ayɛ na yɛde anigye yɛ nea yebetumi biara de boa nokware som a, yɛma n’ani gye. (Dw. 119:108; 2 Kor. 9:7) Sɛ yesusuw Bible mu nsɛm yi ho, na yɛbɔ mpae a, yɛrenhu Yehowa adwene anaa? Sɛ yehu Yehowa adwene a, ebetumi aboa yɛn ama yɛasisi gyinae a ɛso bɛba yɛn mfaso, na ɛbɛsɔ yɛn soro Agya no ani.\n14. Wobɛyɛ dɛn ahu sɛ Yehowa ani gye atade pɔtee bi ho anaa n’ani nnye ho?\n14 Momma yɛnhwɛ asɛm foforo: Fa no sɛ wunim paa sɛ wohyɛ atade bi a w’ani gye ho a, ebetumi ahaw asafo no mufo binom. Nanso ebia wunnim Bible mu asɛm biara a ɛkasa tia saa atade no. Sɛ ɛte saa a, wobɛyɛ dɛn ahu Yehowa adwene? Onyankopɔn maa ɔsomafo Paulo kyerɛw afotu a edi so yi maa yɛn. Ɔkae sɛ: ‘Mmea mfa fɛre ne adwenemtew nhyɛ ntade a ɛfata, ɛnyɛ mmɛsawɔw soronko ne sika anaa nhene anaa ntade a ne bo yɛ den kɛse mu na mmom nea ɛfata mmea a wɔkyerɛ sɛ wɔsom Onyankopɔn, denam nnwuma pa so.’ (1 Tim. 2:9, 10) Saa afotu yi fa Kristofo mmarima nso ho. Esiane sɛ yɛyɛ Yehowa asomfo a yɛahyira yɛn ho so nti, ɛnyɛ nea yɛn ankasa ani gye ho nkutoo na yedwen ho, na mmom yedwen sɛnea yɛn ntadehyɛ ne yɛn ahosiesie bɛka afoforo nso. Ahobrɛase ne ɔdɔ ka yɛn ma yesusuw yɛn nuanom Kristofo ho. Enti yɛnhyɛ ntade a ɛbɛtwetwe wɔn adwene anaa mpo ɛbɛhaw wɔn. (1 Kor. 10:23, 24; Filip. 3:17) Sɛ yɛkae nea Kyerɛwnsɛm no ka a, ɛbɛboa yɛn ama yɛahu Yehowa adwene wɔ ahosiesie ho na ɛbɛma yɛasisi gyinae a ɛsɔ n’ani.\n15, 16. (a) Sɛ yɛkɔ so dwinnwen nna mu ɔbrasɛe ho a, Yehowa bɛte nka sɛn? (b) Sɛ yɛrepaw nneɛma a yɛde begyigye yɛn ani a, yɛbɛyɛ dɛn ahu nea Yehowa pɛ? (d) Sɛ woresi gyinae a emu yɛ duru a, wobɛyɛ no sɛn?\n15 Bible ma yehu sɛ, sɛ nkurɔfo yɛ nneɛma bɔne na wɔn “komam nsusuwii nyinaa yɛ bɔne bere nyinaa” a, ɛma Yehowa werɛ how. (Kenkan Genesis 6:5, 6.) Wei ma yehu sɛ ɛyɛ bɔne sɛ yebedwinnwen nna mu ɔbrasɛe ho efisɛ ebetumi ama yɛayɛ bɔne a emu yɛ duru a Kyerɛwnsɛm no bara, anaa biribi a ɛne Yehowa adwene nhyia. Osuani Yakobo kae sɛ: “Nyansa a efi soro no de, nea edi kan no, ɛho tew, ɛpɛ asomdwoe, ɛwɔ ntease, ɛyɛ asoɔmmerɛw, mmɔborɔhunu ne aba pa ayɛ no mã, ɛnhwɛ nnipa anim nyɛ nyiyim, ɛnyɛ nyaatwom.” (Yak. 3:17) Ne saa nti, anigyede biara a ɛma yenya adwene ne nsusuwii bɔne no, ɛsɛ sɛ yɛtwe yɛn ho fi ho. Kristoni a onim nea Yehowa pɛ ne nea ɔmpɛ no nim nhoma a ɛfata sɛ ɔkenkan, sini a ɛfata sɛ ɔhwɛ, anaa agorɔ a ɛfata sɛ odi. Yehowa adwene wɔ nneɛma a ɛte saa ho no, waka ho asɛm pefee wɔ n’Asɛm no mu.\n16 Nneɛma pii wɔ hɔ a, ɛmfa ho sɛnea yebesi ho gyinae biara no, Yehowa ani gye ho. Nanso sɛ ehia sɛ yesisi gyinae a emu yɛ duru a, ɛtɔ mmere bi a ɛbɛyɛ papa sɛ yɛhwehwɛ afotu fi asafo mu mpanyimfo anaa Kristofo a wɔn ho akokwaw hɔ. (Tito 2:3-5; Yak. 5:13-15) Ne nyinaa mu no, ɛrenyɛ papa sɛ yɛbɛka sɛ afoforo nsi gyinae mma yɛn. Ɛsɛ sɛ Kristofo tete wɔn adwene na wɔde yɛ adwuma. (Heb. 5:14) Ɛsɛ sɛ yɛn nyinaa tie Paulo afotu yi. Ɔkae sɛ: “Obiara bɛsoa n’ankasa adesoa.”—Gal. 6:5.\n17. Sɛ yesisi gyinae a ɛsɔ Yehowa ani a, mfaso bɛn na yenya?\n17 Sɛ yegyina Yehowa adwene so sisi gyinae a, ɛma yɛbɛn no kɛse. (Yak. 4:8) Yenya n’anim dom ne ne nhyira. Afei nso, yɛn soro Agya no mu gyidi a yɛwɔ no, ɛma emu yɛ den. Enti ɛsɛ sɛ yɛma Onyankopɔn nnyinasosɛm ne ne mmara a ɛwɔ Bible mu kyerɛ yɛn kwan, efisɛ ɛma yehu n’adwene. Nokwasɛm ne sɛ, yɛrensua Yehowa ho ade nwie da. (Hiob 26:14) Nanso ɛnnɛ mpo, sɛ yɛyere yɛn ho a, yebetumi anya nyansa, nimdeɛ, ne nhumu de asisi gyinae pa. (Mmeb. 2:1-5) Esiane sɛ bɔne wɔ nnipa ho nti, nhyehyɛe ne nsusuwii biara a wɔde bɛto gua no, ɛnkyɛ na atwam. Nanso odwontofo no kae sɛ: “Yehowa agyina de, etim hɔ daa; ne komam nsusuwii wɔ hɔ fi awo ntoatoaso so kosi awo ntoatoaso so.” (Dw. 33:11) Yɛahu pefee sɛ, sɛ yɛn adwene ne yɛn nneyɛe ne Yehowa adwene hyia a, yebetumi asisi gyinae pa, efisɛ yɛn Nyankopɔn no yɛ nyansa nyinaa wura.\nSƐ WORESUA ONYANKOPƆN ASƐM A, BISA WO HO SƐ:\nDɛn na saa asɛm yi ma mihu fa Yehowa akwantrenee ho? (Dw. 25:4)\nMɛyɛ dɛn de saa asɛm yi ayɛ adwuma wɔ . . .


4 Mose 12 AKCB - Mateo 12 MTDS\nMiriam Ne Aaron Tia Mose\n1Miriam ne Aaron kasa tiaa Mose sɛ ne yere yɛ Etiopiani. 2Wɔkae se, “Mose nko ara na Awurade akasa afa ne so ana? Na yɛn nso ɔnkasa mfa yɛn so bi ana?” Na Awurade tee wɔn anwiinwii no.\n3Na Mose yɛ ɔhobrɛaseni sen obiara a ɔte asase yi so.\n4Ntɛm so, Awurade frɛɛ Mose, Aaron ne Miriam kɔɔ Ahyiae Ntamadan no mu. Ɔhyɛɛ wɔn se, “Mo baasa no mommra Ahyiae Ntamadan mu ha.” Enti wobegyinagyinaa Awurade anim. 5Afei, Awurade nam omununkum fadum mu sian ba begyinaa Ahyiae Ntamadan no kwan ano, na ɔfrɛɛ Aaron ne Miriam. Bere a wotwiw kɔɔ wɔn anim no, 6ɔkae se, “Muntie me nsɛm:\n“Sɛ odiyifo wɔ mo mu a,\nMe, Awurade, menam anisoadehu so da me ho adi kyerɛ no,\nme kasa kyerɛ no wɔ dae mu.\n7Nanso ɛnte saa wɔ me somfo Mose ho.\nMe fi nyinaa mu no, ɔyɛ ɔnokwafo.\n8Me ne no kasa anim ne anim,\nkasa a emu da hɔ na ɛnyɛ abisae mu.\nNa ohu Awurade sɛnea ɔte.\nAdɛn nti na moansuro\nsɛ mobɛkasa atia me somfo Mose?”\n9Awurade bo fuw wɔn dennen pa ara na ofii hɔ kɔe.\n10Bere a omununkum no fii Ahyiae Ntamadan no atifi no, kwata beduruu Miriam ho fitaa sɛ sukyerɛmma. Aaron twaa nʼani huu sɛ ɔwɔ ɔhonam ani yare a ɛyɛ fi no, 11ɔka kyerɛɛ Mose se, “Me wura, mesrɛ wo, nnyina saa bɔne a yɛnam nkwaseasɛm so adi yi so ntwe yɛn aso. 12Mma no nyɛ sɛ akokoaa a wawu wɔ ne yam a ne fa aporɔw.”\n13Na Mose teɛɛ mu frɛɛ Awurade se, “Onyankopɔn, mesrɛ wo sɛ sa no yare!”\n14Awurade buaa Mose se, “Sɛ nʼagya tew ntasu guu nʼanim a, anka nʼanim rengu ase nnanson? Munyi no mfi atenae ha nkɔhyɛ baabi nnanson na akyiri no, obetumi asan aba.” 15Enti wotwaa Miriam asu fii atenae hɔ ma okodii nnanson. Nnipa no twɛn kosii sɛ wɔsan de no bae ansa na wɔretu kwan no bio.\n16Ɛno akyi no, wofii Haserot bɛbɔɔ atenae wɔ Paran sare so.\nAKCB : 4 Mose 12


Забур 85 CARS - Nnwom 85 AKCB\n1Wo Awurade, wodom wʼasase;\nwode Yakob ahonyade san maa no.\n2Wode wo nkurɔfo bɔne kyɛɛ wɔn\nna wokataa wɔn nnebɔne nyinaa so.\n3Wode wʼabufuw nyinaa too nkyɛn\nna wodan fii wʼabufuwhyew ho.\n4San gye yɛn bio, Onyankopɔn, yɛn Gyefo,\nna ma wʼani nnye yɛn ho.\n5Wo bo befuw yɛn akosi daa ana?\nWʼabufuw bɛtoa so akɔ awo ntoantoaso nyinaa so ana?\n6Worenhyɛ yɛn den bio,\nna ama wo nkurɔfo asɛpɛw wɔn ho wɔ wo mu ana?\n7Awurade, kyerɛ yɛn wo dɔ a ɛnsa da no,\nna ma yɛn wo nkwagye no.\n8Metie nea Awurade Nyankopɔn bɛka;\nɔde asomdwoe hyɛ ne nkurɔfo, ahotefo no bɔ,\nenti ɛnsɛ sɛ wɔsan kɔ agyimisɛm ho.\n9Ampa ara, ne nkwagye bɛn wɔn a wosuro no,\nna nʼanuonyam bɛtena yɛn asase so.\n10Ɔdɔ ne nokwaredi behyia,\nna trenee ne asomdwoe befew wɔn ho wɔn ho ano.\n11Nokwaredi bepue afi asase no so,\nna trenee ahwɛ afi ɔsoro.\n12Awurade bɛma yɛn nea eye ampa ara\nna yɛn asase bɛma ne nnɔbae.\n13Trenee di nʼanim\nsiesie ɔkwan ma nʼanammɔntu.\nAKCB : Nnwom 85


Wiase Nsɛm | Nyan! December 2014\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Macedonian Malagasy Myanmar Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Tswana Turkish Twi Ukrainian Vietnamese Waray-Waray Xhosa Zulu\nIsrael, Jordan, ne Palestine\nƐpo a Awuo no rewe. Afe biara ɛso te anammɔn mmiɛnsa (mita 1). Ebinom suro sɛ ɛbɛduru afe 2050 no, na nsuo no nyinaa awe. Mpanimfoɔ a ɛwɔ aman yi so repɛ kwan a wɔbɛfa so abɔ nsuo no ho ban. Deɛ seesei wɔpɛ sɛ wɔyɛ ne sɛ wɔbɛtwe Ɛpo Kɔkɔɔ no mu nsuo ayi mu nkyene, na sɛ wɔyi mu nkyene wie a, wɔahwie aseɛ no agu Ɛpo a Awuo no mu. Nanso ebinom suro sɛ anhwɛ a na wei akunkum Ɛpo a Awuo no mu nnam ne emu nnua.\nNsiakyibaa adwumakuo bi ahwehwɛ mu ahunu sɛ ɛdu Buronya Da a, nnipa dodoɔ a wɔnya akomayareɛ ma yɛgye wɔn to ayaresabea no dɔɔso sene biara wɔ afe no mu. Adwumakuo no ahunu sɛ deɛ ɛtaa kɔfa wei ba ne sɛ ɛyɛ a nkurɔfoɔ dwennwene nneɛma a wɔde bɛkyɛ wɔn abusuafoɔ ne wɔn nnamfo Buronya da no ho; wei nyinaa de adwennwene kɛseɛ to wɔn so.\nBritain nyansahunufoɔ de ato dwa sɛ afe 2006 mu no, abebeɛ bi wuiɛ. Mfitiaseɛ no na wɔsusu sɛ ɔdii mfie 405 nanso sɛɛ ɔdii mfie 507. Enti yɛkɔ nkrataa mu a, ɔno ne aboa a ɔnyiniiɛ paa. * Nyansahunufoɔ no ara na ɛmaa aboa no wuiɛ; wɔde no hyɛɛ frigye mu tuu kwan sɛ wɔrekɔsua ne ho adeɛ.\nLatin Amerika ne Caribbean\nAfe yi mfiaseɛ no, aman 33 a ɛwɔ Latin Amerika ne Caribbean yɛɛ nhyiamu bi wɔ Havana, Cuba. Wɔkaa sɛ wɔrentwe atuo bio, na mmom wɔbɛtena ase asiesie wɔn ntam nsɛmnsɛm. Wei nti wɔde ato dwa sɛ wɔyɛ ‘asomdwoe aman.’ Amanaman Nkabom Kuo Twerɛtwerɛfoɔ Panin Ban Ki-moon kɔɔ bi.\n^ nky. 7 Sɛ yɛreka “aboa a ɔnyiniiɛ paa” ho asɛm a, nneɛma bi te sɛ po ase mmire nka ho. Wɔkyerɛ sɛ atena nkwa mu mfie mpempem pii.\nWiase Nsɛm—December 2014


Santiago 2 APSD-CEB – Yakobo 2 ASCB\n1Me nuanom, sɛ moyɛ agyidifoɔ wɔ Awurade Kristo animuonyam mu yi, monnyɛ animhwɛ. 2Sɛ mohyia a, ɔdefoɔ a ɔhyɛ mpɛtea ne ntade pa ne ohiani bi nso a ɔhyɛ ntadego nso tumi ba bi. 3Sɛ wode anidie ma deɛ wasiesie ne ho yie no, na woka kyerɛ no sɛ, “Tena saa akonnwa pa yi so,” na woka kyerɛ ohiani no nso sɛ, “Sɔre gyina hɔ anaa tena fam wɔ me nan ase ha” a, 4wodi fɔ sɛ wogyina atemmuo a ɛfiri adwemmɔne mu de nyiyimu abɛto mo mu no ho.\n5Me nuanom adɔfoɔ, montie! Onyankopɔn yii ewiase yi mu ahiafoɔ sɛ wɔnyɛ adefoɔ wɔ gyidie mu na wɔanya ahennie a ɔhyɛɛ wɔn a wɔdɔ no no ho bɔ no. 6Nanso, moammu ahiafoɔ! Ɛhefoɔ na wɔdi mo nya twe mo kɔ atemmufoɔ anim? Adefoɔ! 7Wɔne nnipa a wɔkasa tia din pa a wɔde ama mo no.\n8Ɛyɛ sɛ modi yɛn Awurade mmara a ɛka sɛ, “Dɔ wo yɔnko sɛ wo ho” no so. 9Na sɛ mohwɛ nnipa anim de gye wɔn a, modi ho fɔ na Mmara no tia mo sɛ mmaratofoɔ. 10Obiara a ɔbu mmara no mu baako pɛ so no bu ne nyinaa so. 11Ɛfiri sɛ, deɛ ɔkaa sɛ, “Nsɛe awadeɛ” no, ɔno ara nso na ɔkaa sɛ, “Nni awu.” Na sɛ woansɛe awadeɛ na wodi awu a, woabu mmara so.\n12Sɛ woyɛ Kristo apɛdeɛ o, sɛ woanyɛ nʼapɛdeɛ o, wobɛbu wo ho atɛn. Enti hwɛ asɛm a woka ne deɛ woyɛ biara yie. 13Ɛfiri sɛ, obi a wanhunu mmɔbɔ no, Onyankopɔn atemmuo mu no, wɔrenhunu no mmɔbɔ. Nanso atemmuo mu mpo no, Onyankopɔn hunu mmɔbɔ.\n14Me nuanom, sɛ obi ka sɛ, “Mewɔ gyidie” na ɔnni gyidie no ho dwuma a, mfasoɔ bɛn na ɛwɔ soɔ? Saa gyidie no bɛtumi agye no nkwa anaa? 15Sɛ anuanom bi wɔ hɔ a ntoma ho hia wɔn na wɔnni aduane dodoɔ nso a wɔbɛdi, 16sɛ wokɔka kyerɛ wɔn sɛ, “Onyame nhyira mo! Mo ho nyɛ mo hye na monnidi yie” na sɛ woamma wɔn asetena yi mu deɛ ɛhia wɔn a, papa bɛn na woayɛ wɔn? 17Saa ara na gyidie teɛ. Sɛ nneyɛeɛ nka ho a, na awu.\n18Nanso, obi bɛtumi aka sɛ, “Obi wɔ gyidie na afoforɔ nso wɔ nneyɛeɛ.”\nMe mmuaeɛ ne sɛ, “Kyerɛ me sɛdeɛ obi tumi nya gyidie a nneyɛeɛ mmata ho ase. Me deɛ menam me nneyɛeɛ so bɛkyerɛ wo me gyidie.” 19Wogye di sɛ Onyankopɔn baako pɛ na ɔwɔ hɔ? Ɛyɛ! Ahonhommɔne nso gye di saa ara na wɔn ho popo wɔ suro mu.\n20Ɔkwasea! Wopɛ sɛ wɔka kyerɛ wo sɛ gyidie a nneyɛeɛ mmata ho no ho nni mfasoɔ anaa? 21Ɛyɛɛ dɛn na Onyankopɔn buu Abraham bem? Ɛnam ne nneyɛeɛ so sɛ ɔde ne ba Isak maa wɔ afɔrebukyia so no. 22Wohunu sɛ ne gyidie ne ne nneyɛeɛ nyinaa redi dwuma na ne nneyɛeɛ no maa ne gyidie no dii mu. 23Na Atwerɛsɛm no baa mu sɛ, Abraham gyee Onyankopɔn diiɛ na ɛsiane ne gyidie no enti, Onyankopɔn gyee no sɛ ɔteneneeni. Enti wɔfrɛ Abraham Onyankopɔn adamfo. 24Yei da no adi pefee sɛ Onyankopɔn nam onipa nneyɛeɛ so na ɔbu no bem, na ɛnnam ne gyidie nko so.\n25Saa ara na ɛte wɔ adwaman Rahab ho. Ne nneyɛeɛ maa Onyankopɔn buu no bem, ɛfiri sɛ, ɔgyee Yudafoɔ bi a wɔsomaa wɔn, boaa wɔn ma wɔdwane faa ɛkwan foforɔ bi so. 26Sɛdeɛ onipadua a honhom nni mu awuo no, saa ara nso na gyidie a nneyɛeɛ mmata ho no nso awuo.\nASCB : Yakobo 2


1. Petrův 2 SNC – 1 Petro 2 AKCB | Biblica\n1. Petrův 2 SNC – 1 Petro 2 AKCB\n1Montwe mo ho mfi bɔne nyinaa, atoro anaa nyaatwom anaa anibere anaa nseku ho. 2Monyɛ sɛ nkokoaa a bere biara osukɔm de mo, sɛ mubenya honhom mu nufusu kronkron anom, na sɛ monom a moanyin na wɔagye mo nkwa. 3Sɛnea Kyerɛwsɛm no ka se, “Moaka Awurade ayamye no ahwɛ.”\n4Mommra Awurade a ɔyɛ ɔbo a nkwa wɔ mu no nkyɛn. Ɔno na nnipa poo no, na Onyankopɔn yii no sɛ nʼade a ɛsom bo. 5Mo nso mote sɛ abo a nkwa wɔ mu a wɔde mo resi ɔdan a honhom ahyɛ no ma. Ɛhɔ na mobɛsom sɛ asɔfo Kronkron a monam Yesu Kristo so bɛbɔ honhom mu afɔre a edi mu ama Onyankopɔn. 6Na Kyerɛwsɛm no ka se,\n“Mayi ɔbo a ɛho hia a mede bɛyɛ Sion tweatibo a\nobiara a obegye no adi no,\nwɔrenni no nhuammɔ.”\n7Saa ɔbo yi so wɔ mfaso yiye ma mo a mugye di. Na wɔn a wonnye nni no,\n“Ɔbo a adansifo apo no,\nɛno ara na abɛyɛ tweatibo.”\n8Wɔka bio wɔ Kyerɛwsɛm no mu se,\n“Saa ɔbo yi na ɛbɛma nnipa ahintiw;\nɔbotan a ɛbɛma wɔahwe ase.”\nWohintiwii, efisɛ na wonnye asɛm no nni. Saa na Onyankopɔn hyɛe.\n9Na mo de, moyɛ nnipa a wɔapaw, asɔfodi mu adehye, ɔman kronkron, Onyankopɔn ankasa nkurɔfo a wɔayi mo sɛ monka nʼanwonwadwuma no ho asɛm. Ɔno na ɔfrɛɛ mo fii sum mu baa nʼankasa hann nwonwaso no mu. 10Nna bi a atwa mu no, na monyɛ Onyankopɔn nkurɔfo, nanso afei moyɛ ne nkurɔfo; nna bi a atwa mu no, na munnim Onyankopɔn ahummɔbɔ no, nanso mprempren de, moanya nʼahummɔbɔ no.\n11Mʼadɔfo, mekasa kyerɛ mo sɛ ahɔho ne amamfrafo a mowɔ wiase. Montwe mo ho mfi ɔhonam akɔnnɔ a daa ɛne ɔkra no di asi no ho. 12Mommɔ ɔbra pa wɔ amanaman a mofra wɔn mu no mu, na sɛ wɔka mo ho nsɛm sɛ moyɛ nnebɔneyɛfo a, wɔahu mo papa a moayɛ no nso, anam so ahyɛ Onyankopɔn anuonyam da a ɔbɛba no.\n13Mommrɛ mo ho ase wɔ Awurade din mu mma tumi a efi wiase nhyehyɛe nyinaa: sɛ ɛyɛ Ɔhempɔn a ɔwɔ tumi a ebunkam so, 14anaa amradonom a ɔsoma wɔn se wɔnkɔtwe wɔn a wɔyɛ bɔne no aso na wɔmmɔ atreneefo aba so. 15Onyankopɔn ahyɛde ne sɛ ɔpɛ sɛ monam mo nneyɛe pa so ka nnipa a wɔkasa kwa no kasa no hyɛ. 16Montena ase sɛ nnipa a mode mo ho. Munnsusuw sɛ mo de mo ho nti mubetumi ayɛ bɔne biara. Mmom, montena ase sɛ Onyankopɔn asomfo. 17Momfa nidi mma nnipa nyinaa. Monnɔ anuanom agyidifo. Munsuro Onyankopɔn, na mummu Ɔhempɔn.\n18Afi mu asomfo nso, mommrɛ mo ho ase mma mo wuranom, na munnni wɔn a wɔn yam ye na wɔn tirim yɛ mmrɛw no nko ni, na wɔn a wɔn tirim yɛ den nso, munni wɔn ni. 19Sɛ motɔ mo bo ase tena saa ɔyaw a ɛmfata yi mu a, Onyankopɔn behyira mo, efisɛ munim ne pɛ. 20Na sɛ moyɛ bɔne na wɔhwe mo na munya ho boasetɔ a, morennya ho mfaso biara. Na sɛ moyɛ papa na wɔhwe mo na munya ho boasetɔ a, Onyankopɔn behyira mo. 21Eyi nti na Onyankopɔn frɛɛ mo, efisɛ Kristo no ankasa huu amane maa mo, de saa nhwɛso no gyaw mo, sɛnea mubedi nʼanammɔn akyi.\n22“Kristo anyɛ bɔne.\nObiara ante atosɛm biara amfi nʼano.”\n23Wɔbɔɔ no adapaa no, wammɔ wɔn bi antua ka. Ohuu amane no, wampoopoo nʼani na ɔde nʼanidaso nyinaa hyɛɛ Onyankopɔn a ɔyɛ Otemmufo pa no mu. 24“Kristo no ankasa soaa yɛn bɔne” wɔ ne honam mu kɔɔ asennua no so sɛnea yebewu ama bɔne na yɛatena ase wɔ trenee mu. “Nʼakuru mu na moanya ayaresa. 25Na mote sɛ nguan a wɔayera,” nanso afei de, wɔde mo asan aba se mummedi Oguanhwɛfo no ne mo Krahwɛfo no akyi.\nAKCB : 1 Petro 2


Psalm 5 AMP - Nnwom 5 NA-TWI | Biblica América Latina\nPsalm 5 AMP - Nnwom 5 NA-TWI\n1O Awurade, tie me mpaebɔ ne m’ahomegu. 2 Me Nyankopɔn ne me Hene, tie me sufrɛ na boa me. 3 O, Awurade, wote me nne anɔpa. Owia pue a, mebɔ mpae na metwɛn wo mmuae.\n4 Wonyɛ Onyankopɔn a adebɔne sɔ w’ani, na womma bɔne ho kwan wɔ w’anim. 5 Wokyi ahantanfo na wukyi nnebɔneyɛfo nso. 6 Wosɛe atorofo na wubu basabasayɛfo ne asisifo animtia.\n7 Nanso esiane wo dɔ bebrebe nti, mitumi ba wo fi. Mitumi som wo wɔ w’asɔredan kronkron no mu, na mekotow wo wɔ nidi mu.\n8 Awurade, mewɔ atamfo bebree. Kyerɛ me kwan na menyɛ w’apɛde; kyerɛ me. Kyerɛ me kwan na memfa so. 9 Nea m’atamfo ka no nnim. Ɔpɛ ara na wɔpɛ sɛ wɔsɛe me. Nnaadaa ne adɛfɛdɛfɛ wɔ wɔn nsɛm mu, nanso ne nyinaa yɛ awudisɛm. 10 O Onyankopɔn, bu wɔn fɔ, na twe wɔn aso. Na ma wɔn adwemmɔne mfa wɔn nkɔ ɔsɛe mu. Esiane wɔn bɔne dodow ne tia a wɔsɔre tia wo no nti, pam wɔn fi w’anim.\n11 Nanso wɔn a wonya wo nkyɛn guankɔbea no ani gye; na daa wobetumi ato dwom anigye so. Bɔ wɔn a wɔdɔ wo no ho ban. Esiane wo nti, wɔwɔ anigye. 12 Awurade, wuhyira wɔn a wotie w’asɛm. Wo dɔ bɔ wɔn ho ban sɛ kyɛm.\nNA-TWI : Nnwom 5


2 Ahemfo 20 AKCB - Matteus 20 LB\n2 Ahemfo 20:1-21\nHesekia Yare Ne Nʼayaresa\n1Saa nna no mu no, Hesekia yaree owuyare, na Amos babarima Odiyifo Yesaia kɔɔ ne nkyɛn kɔkae se, “Sɛnea Awurade se ni: Toto wʼakwan yiye, efisɛ worebewu; na wo ho renyɛ wo den bio.”\n2Bere a Hesekia tee asɛm yi, otwaa nʼani hwɛɛ ɔfasu, bɔɔ Awurade mpae se, 3“Kae, Awurade, sɛnea manantew wʼanim nokware mu na mede me koma ayɛ nea ɛfata wɔ wʼanim.” Na Hesekia suu bebree.\n4Na ansa na Yesaia befi adiwo no mfimfini no, Awurade de asɛm yi besii ne so se, 5“San kɔ Hesekia a ɔyɛ me nkurɔfo kannifo no nkyɛn, na kɔka kyerɛ no se, ‘Sɛɛ na Awurade a ɔyɛ wʼagya Dawid Nyankopɔn se: Mate wo mpaebɔ no, ahu wo nusu no. Mɛsa wo yare, na nnansa akyi no, wobɛsɔre afi mpa so, na woakɔ Awurade Asɔredan mu. 6Mede mfe dunum bɛka wo mfe ho, na megye wo ne saa kuropɔn yi afi Asiriahene nsam. Me somfo Dawid nti, mɛyɛ eyi de agye mʼanuonyam.’ ”\n7Na Yesaia ka kyerɛɛ Hesekia asomfo no se, “Momfa borɔdɔma nyɛ ngo, na momfa nsrasra pɔmpɔ no so.” Wɔyɛɛ saa, na Hesekia nyaa ahoɔden.\n8Ansa na ɔrebenya ayaresa no, Hesekia bisaa Yesaia se, “Nsɛnkyerɛnne bɛn na Awurade bɛyɛ, de akyerɛ sɛ ɔbɛsa me yare, na matumi akɔ Awurade Asɔredan mu nnansa so?”\n9Yesaia buae se, “Eyi ne nsɛnkyerɛnne a Awurade bɛyɛ akyerɛ wo sɛ obedi ne bɔhyɛ so. Wopɛ sɛ sunsuma no kɔ nʼanim anammɔntu du anaa ɛsan nʼakyi anammɔntu du?”\n10Hesekia buae se, “Honhom no kɔ nʼanim bere biara. Na mmom, ma ɛnkɔ nʼakyi.”\n11Enti Yesaia srɛɛ Awurade sɛ ɔnyɛ eyi, na ɔmaa sunsuma no tetew san nʼakyi anammɔntu du wɔ Ahas atrapoe no so.\n12Saa bere yi mu na Babiloniahene Baladan babarima Merodak-Baladan20.12 Wɔde Merodak too Marduk a ɛyɛ Babilonia nyame no. soma ma wɔkɔmaa Hesekia tirinkwa ne akyɛde, efisɛ na wate sɛ ɔyare dennen bi bɔɔ Hesekia. 13Hesekia gyee Babilonia ananmusifo yi, kyerɛɛ wɔn biribiara a ɔwɔ wɔ nʼadekoradan mu a ɛyɛ dwetɛ, sikakɔkɔɔ, nnuhuam ne ngo a ɛyɛ huam. Afei nso, ɔde wɔn kɔɔ nʼadekorabea, san kyerɛɛ wɔn nʼadekoradan mu biribiara. Biribiara nni nʼahemfi hɔ anaa nʼaheman mu hɔ a Hesekia ankyerɛ wɔn.\n14Afei Odiyifo Yesaia kɔɔ ɔhene Hesekia nkyɛn, kobisaa no se, “Asɛm bɛn na saa mmarima no kae na he na wofi bae?”\nHesekia buae se, “Wofi akyirikyiri asase bi so. Wofi Babilonia, na wɔbaa me nkyɛn.”\n15Odiyifo no bisae se, “Dɛn na wohuu wɔ wʼahemfi hɔ?”\nHesekia buae se, “Wohuu biribiara a ɛwɔ mʼahemfi ha. Biribiara nni mʼademude mu a mamfa ankyerɛ wɔn.”\n16Na Yesaia ka kyerɛɛ Hesekia se, “Tie saa asɛm a efi Awurade nkyɛn yi: 17Nokware, bere bi bɛba a, wɔbɛsoa biribiara a ɛwɔ wʼahemfi ne agyapade a wʼagyanom akora de abedu nnɛ no akɔ Babilonia. Biribiara renka, sɛɛ na Awurade se. 18Wʼankasa wʼasefo bi mpo, wɔbɛfa wɔn nnommum. Wɔbɛyɛ piamfo a wɔbɛsom wɔ Babiloniahene ahemfi.”\n19Na Hesekia ka kyerɛɛ Yesaia se, “Saa asɛm yi a efi Awurade nkyɛn a woaka akyerɛ me yi yɛ asɛm papa.” Nanso na ɔhene no redwene sɛ, ne bere so de, obenya asomdwoe ne bammɔ.\n20Nsɛm a esisii Hesekia ahenni mu nkae no a ne tumidi ka ho, ne sɛnea ɔyɛɛ subun, twaa suka20.20 Hesekia twaa asase ase nsuka fii Asubɔnten Gihon mu, sɛnea ɛba sɛ bere a wɔatua mo ano bi ba a, wobenya nsu. maa nsu baa kurow no mu no nyinaa, wɔankyerɛw angu Yuda Ahemfo Abakɔsɛm Nhoma no mu ana? 21Bere a Hesekia wui no, ne babarima Manase na odii nʼade sɛ ɔhene.\nAKCB : 2 Ahemfo 20


Efraim amumɔyɛ (1-16)\nWɔrentumi nguan Onyankopɔn atena (12)\n7 “Bere biara a mɛyɛ sɛ meresa Israel yare no,Efraim nso bɔne da adi,+Na Samaria nso amumɔyɛ da adi.+ Efisɛ wɔyɛ nnaadaafo;+Akorɔmfo bubu kɔ afi mu, na akorɔmfo werɛmfo hwim nneɛma wɔ mmɔnten so.+ 2 Nanso ɛmma wɔn komam da sɛ mɛkae wɔn bɔne no nyinaa.+ Afei wɔn nneyɛe atwa wɔn ho ahyia;Ɛwɔ m’anim pɛɛ. 3 Wɔn bɔne ma ɔhene di ahurusi,Na wɔn nnaadaa ma abirɛmpɔn ani gye. 4 Wɔn nyinaa yɛ awaresɛefo,Wɔdɛw te sɛ ogya a paanootofo asɔ wɔ fononoo mu.Sɛ ɔfɔtɔw esiam no wie a, ɔnka gya nhyem bio kosi sɛ esiam a wɔafɔtɔw no bɛkaw. 5 Yɛn hene da no,* abirɛmpɔn yareyaree,Na nsã* nti, wɔn bo fuwii.+ Ɔne fɛwdifo na edi nsawɔso. 6 Na wɔde koma a ɛredɛw te sɛ fononoo mu gya na ɛba.* Nea ɔtõ paanoo no da anadwo mu nyinaa;Edu anɔpa a, fononoo no mu gya dɛw te sɛ ogyaframa. 7 Wɔn nyinaa ayɛ hyew sɛ fononoo,Na wɔmemene wɔn mpanyimfo.* Wɔn ahemfo nyinaa ahwehwe ase;+Wɔn mu biara nni hɔ a ɔfrɛ me.+ 8 Efraim de ne ho afra amanaman no.+ Efraim te sɛ keeki kurukuruwa a wɔankisa.* 9 Ahɔho atwe n’ahoɔden nyinaa,+ nanso onnim. Dwen ayɛ ne ti so fitaa, nanso onhui. 10 Israel ahantan adi adanse atia no,+Nanso wɔnsan mmaa Yehowa wɔn Nyankopɔn nkyɛn,+Na eyinom nyinaa akyi, wɔnhwehwɛɛ no. 11 Efraim te sɛ aborɔnoma kwasea* a onni adwene.*+ Wɔafrɛ Egypt;+ wɔkɔ Asiria nkyɛn.+ 12 Baabiara a wɔbɛkɔ biara, mɛtow m’atena* agu wɔn so. Mɛtwe wɔn aba fam te sɛ wim nnomaa. Mɛtwe wɔn aso sɛnea kɔkɔbɔ a wɔde ama wɔn asafo no te.+ 13 Wonnue, efisɛ wɔaguan afi m’anim! Ɔsɛe mmra wɔn so, efisɛ wɔato me mmara! Ná mayɛ krado sɛ megye wɔn, nanso wɔaka me ho atosɛm.+ 14 Wosu bɔɔ bena wɔ wɔn mpa so,+Nanso wɔn komam de, wɔansu amfrɛ me. Wɔn hwiit* ne wɔn bobesa foforo nti, wotwitwa wɔn ho,Na wɔtew me so atua. 15 Mekyerɛkyerɛɛ wɔn, na mehyɛɛ wɔn basa mu den,Nanso wɔsɔre tiaa me, na wɔbɔɔ me ho pɔw. 16 Wɔsesaa wɔn akwan, nanso wɔankɔ nea ɛkorɔn ho;*Ná wɔte sɛ agyan a emu agow a wuntumi mfa wo ho nto so.+ Wɔn abirɛmpɔn bewuwu sekan ano, efisɛ wɔn tɛkrɛma ka abususɛm. Eyi nti, nkurɔfo bedi wɔn ho fɛw wɔ Egypt asaase so.”+\n^ Anaa “Yɛn hene afahyɛ da no.”\n^ Ebetumi nso akyerɛ, “Na pɔw bɔne a wɔabɔ nti, sɛ wɔreba a, wɔn koma te sɛ fononoo.”\n^ Nt., “atemmufo.”\n^ Anaa “paanoo kurukuruwa a ne fã pɛ na aben.”\n^ Anaa “tibɔnkɔso.”\n^ Nt., “onni koma.”\n^ Anaa “m’asau.”\n^ Kyerɛ sɛ, wɔankɔ ɔsom a ɛkorɔn ho.